title: Tel Danin piirtokirjoitus

text: Kahden uuden fragmentin löytyminen vuotta myöhemmin vilkastutti jälleen keskustelua. Uudet palat sopivat selvästi yhteen, mutta niiden sijainti ensiksi löydettyyn kappaleeseen nähden on herättänyt erimielisyyttä. On esitetty, että palat B1 ja B2 olisivat peräisin kokonaan eri piirtokirjoituksesta, koska kirjaimet ovat niissä hieman suurempia ja erimuotoisia. Ne tuntuvat kuitenkin muodostavan jokseenkin järkevän jatkon alkuperäisen fragmentin riveille 1–8. Jos kappaleet asetetaan tähän järjestykseen, riville 7 muodostuvat sana "poika" ja toisen sanan loppukirjaimet "rm", riville 8 puolestaan kirjaimet "yhw". Tämä antaa lisävahvistusta oletukselle, jonka mukaan piirtokirjoituksessa mainittu Israelin kuningas olisi Joram ja Juudan kuningas Ahasja. Kahdessa pienemmässä fragmentissa esiintyy myös tapaus, jossa kahden sanan välillä ei ole sananjakajaa. Siten jakaja voi puuttua myös sanojen "byt" ja "dwd" väliltä.


title: Lauluyhtye

text: Lauluyhtye on yleensä noin kolmen–kahdeksan laulajan muodostama kokoonpano, jossa kutakin ääntä laulaa pääasiallisesti vain yksi laulaja. Yksi yleinen lauluyhtyeen kokoonpano on kvartetti, johon kuuluu neljä laulajaa, jotka kukin laulavat yleensä vain omaa ääntään. Erotuksena kuorosta lauluyhtyeellä ei yleensä ole johtajaa. Kuorojen sisällä toimii usein kvartetteja, jotka tarjoavat etevimmille laulajille mahdollisuuden päästä koettamaan solistisempaa, pienimuotoisempaa ja intiimimpää ilmaisutyyliä. Suomalaisen lauluyhtyeliikkeen perustana ja syntysijana onkin ollut korkeatasoinen kuorotominta. Lauluyhtyeet esiintyvät yleensä "a cappella" eli ilman säestystä, mutta joskus myös säestyksen kanssa. Alkuaan keskiajalla ja renessanssiajalla sitä esitettiin kirkoissa, mutta nykyään laulutyyliä käytetään yleisesti myös viihdemusiikissa. Lauluyhtyeen ohjelmistoon kuuluu niin taidemusiikkia kuin populaarimusiikkiakin. The Hilliard Ensemble, King's Singers, Anonymous 4, The Tallis Scholars, The Manhattan Transfer ja ruotsalainen The Real Group kuuluvat ulkomaiden arvostetuimpiin ja tunnetuimpiin a cappella -lauluyhtyeisiin. Suomessa lauluyhtyetoiminta on kokenut 1990-luvulta alkaen voimakkaan nousun. Tunnetuimia toimivia lauluyhtyeitä ovat kevyen musiikin puolella sähköisesti vahvistettuna esiintyvät Club for Five, Rajaton, How Many Sisters ja Lauluyhtye Viisi, sekä ns. vakavan musiikin puolella akustisesti vanhaan musiikkiin, erityisesti renessanssiajan säestyksettömään vokaalipolyfoniaan erikoistunut Lumen Valo ja Ensemble Petraloysio, gregorianiikkaa tunnetuksi tehnyt naisyhtye Vox Silentii, sekä Ylioppilaskunnan Laulajien riveihin pohjautuva Talla -lauluyhtye. Poliittisesti värittyneistä kotimaisista laluyhtyeistä yksi tunnetuimista on Agit Prop. Yksi 1980-luvulla toimineista taidokkaista lauluyhtyeistä on helsinkiläinen Sotto Voce.


title: Shikotsun–Tōyan kansallispuisto

text: Shikotsun–Tōyan kansallispuisto () on 16. toukokuuta 1949 perustettu kansallispuisto Hokkaidōn lounaisosissa, Japanissa. Se koostuu kolmesta erillisestä alueesta, joiden yhteispinta-ala on 993,02 neliökilometriä.


title: Shikotsun–Tōyan kansallispuisto

text: Shikotsun–Tōyan kansallispuisto muodostuu Yōtei-vuoresta, Tōya-järvestä ja Shikotsu-järvestä sekä näitä ympäröivistä alueista, jotka eivät kuitenkaan ole kosketuksissa toisiinsa. Yōtei-vuorta kutsutaan usein Ezo-Fuji-vuoreksi, sillä se muistuttaa Fuji-vuorta. Tōya on kraatterijärvi, jota ympäröivät tulivuoret Usu ja Shōwa-shinzan, jotka ovat muodostuneet vuoden 1944 jälkeisissä purkauksissa. Shikotsu-järveä ympäröivät muun muassa tulivuoret Enima ja Tarumae.


title: Ali G

text: Ali G, oikealta nimeltään Alistair Leslie Graham, on brittikoomikko Sacha Baron Cohenin luoma ja esittämä satiirinen hahmo.


title: Ali G

text:
Ali G -hahmo on täysin fiktiivinen persoona, joka luulee olevansa tummaihoinen "gangstarap"-henkinen nuorukainen, jolla on suuri suu, mutta pieni yleissivistys.
Hahmon koko nimi "Alistair Leslie Graham" oli pitkään "salaisuus", mutta se paljastui elokuvassa "Ali G InDaHouse".


title: Ali G

text: Ali G kuuluu jengiin nimeltä "West Staines Massiv" ja hän väittää asuvansa isoäitinsä kanssa hajoamistilassa olevassa talossa "Stainesin geton sydämessä". Ali G on saanut koulutuksensa "da Matthew Arnold Skoolissa", joka on oikeastikin olemassa. Staines on oikeasti keskiluokkainen kaupunginosa Lontoossa, mutta Ali G kokee olevansa kova "gangsta".


title: Ali G

text: Ali G -hahmo esiintyi "Da Ali G Show" ssa, jossa Ali G -hahmo haastatteli kuuluisia ihmisiä. Haastattelujen huumori perustui siihen, miten haastateltavat reagoivat haastattelijaansa, jonka kysymyksissä ei "taustatutkimusta tunneta".


title: Ali G

text: Ali G -sarja on saanut Emmy-palkinnon.


title: Ali G

text: Ali G -hahmo ensiesiintyi Channel 4:n "The Eleven O'Clock Show"ssa "nuorison äänenä" (engl. ""voice of da youth""). Hän haastatteli ihmisiä, jotka pelkäsivät "kalkkeutuneiksi" leimautumista. Haastateltavat ajautuivat koomisiin tilanteisiin, joihin Cohen heidät ajoi näyttelemällä tyhmää ja kysymällä sen mukaisia kysymyksiä.


title: Ali G

text: Ali G:n metodi perustui siihen, että hän otti haastatteluunsa erittäin tunnettuja, mutta Ali G:n satiirisesta luonteesta tietämättömiä ihmisiä. Kun sarja alkoi olla Britanniassa melko suosittu, Ali G siirtyi haastattelemaan amerikkalaisia kuuluisuuksia. Esimerkiksi Buzz Aldrinilta hän kysyi, onko tämä vihainen Michael Jacksonille, joka oli ilman astronauttien lupaa ottanut käyttöönsä tanssiliikkeen ”moonwalk”.


title: Insar

text: Insar () on kaupunki, kaupunkikunta ja Insarin piirin hallinnollinen keskus Mordvan tasavallassa Venäjällä. Se sijaitsee Issajokeen laskevan Insarkan suussa 77 kilometriä Saranskista lounaaseen. Kaupungissa ja kunnassa on 8 400 asukasta (vuonna 2015).


title: Insar

text: Kaupunki on saanut alkunsa vuonna 1647 perustetusta rajalinnoituksesta. Sen kautta kulkivat Kaspianmeren aroilta Temnikoviin ja Moskovaan sekä Mustaltamereltä Kazaniin johtavat tiet. Vuodesta 1708 Insar kuului Azovin, vuodesta 1725 Voronežin ja 1700-luvun lopusta lähtien Penzan kuvernementtiin. Jemeljan Pugatšovin joukot hävittivät sen vuonna 1774.


title: Insar

text: Insar sai kaupunginoikeudet vuonna 1780. Se oli pieni kihlakunnan keskus, jossa järjestettiin vuosittain kahdet markkinat. Insar alennettiin kyläksi vuonna 1926, mutta vuonna 1958 siitä tuli jälleen kaupunki.


title: Insar

text: Kaupungissa toimii kutomo, elintarvike- ja laiteteollisuutta. Palveluihin kuuluvat kolme yleissivistävää koulua, ammattikoulu, musiikki- ja taidekoulut, joukko kulttuurilaitoksia ja piirisairaala. Kaupungissa on kotiseutumuseo. Nähtävyyksiä ovat vanha kauppahalli, 1800-luvun lopun asuintalot ja vuonna 1914 rakennettu venäläistyylinen naisluostari.


Rishirin–Rebunin–Sarobetsun kansallispuisto () on 20. syyskuuta 1974 perustettu kansallispuisto Hokkaidōn luoteisosissa Japanissa. Sen pinta-ala on 212,22 neliökilometriä.


title: Rishirin–Rebunin–Sarobetsun kansallispuisto

text: Rishirin–Rebunin–Sarobetsunn kansallispuisto koostuu Rishirin ja Rebunin saarista, Wakkanain ja Wakkasakanain rannikoista sekä Sarobetsun tasangosta. Pyöreän Rishirin saaren keskellä kohoaa 1 721 metriä korkea Rishiri-tulivuori. Saari sijaitsee Japaninmeressä, noin 20 kilometriä Hokkaidōlta. Rishirin saaresta 10 kilometriä luoteeseen sijaitsee Rebunin saari, jonka korkein kohta on 490-metrinen Rebun-vuori. Molempien saarien tunnusomainen piirre ovat alppikasvit.


text: Wakkanain ja Wakkasakanain rannikoilla on pitkiä hiekkadyynejä, soita ja lampia. Sarobetsun kosteikko on yksi Japanin suurimmista kosteikoista.


title: Theaitetos

text: Theaitetos (, n. 417–369 eaa.) oli antiikin kreikkalainen geometriaan erikoistunut matemaatikko. Hän oli Eufronioksen poika ja kotoisin Ateenasta Sunionin demoksesta. Hänet tunnetaan erityisesti Platonin hänelle omistetusta dialogista "Theaitetos".


title: Theaitetos

text: Theaitetoksen suurin panos matematiikkaan koski irrationaalisia pituuksia, jota koskevat teoriat liitettiin osaksi Eukleideen "Alkeiden" kymmenettä kirjaa. Hän myös todisti, että Platonin kappaleita oli tasan viisi.


title: Theaitetos

text: "Theaitetos"-dialogin mukaan Theaitetos muistutti Sokratesta ulkonäöltään tylpän nenänsä ja ulkonevien silmiensä ansiosta. Dialogin mukaan hän haavoittui pahasti taistelussa Korintissa, ja kuoli todennäköisesti saamiinsa vammoihin ja punatautiin palattuaan taistelusta. Tämän uskotaan tapahtuneen vuonna 369 eaa.


title: Theaitetos

text: Theaitetoksen mukaan on nimetty kraatteri Kuussa.


title: Kovylkino

text: Kovylkino (, ) on kaupunki Mordvassa Venäjällä. Kaupunki sijaitsee Okan sivujoen Mokšan varrella, 116 kilometriä tasavallan pääkaupungista Saranskista lounaaseen. Kaupunki on Kovylkinon piirin hallinnollinen keskus. Kovylkinosta tuli kaupunki vuonna 1960.


title: Kovylkino

text: Asukasluvun kehitys:


title: Laeken

text: Laeken () on vanha kunta Belgian pääkaupungin Brysselin pohjoispuolella ja kuuluu Brysselin pääkaupunkialueeseen. Alue liitettiin Brysselin kaupunkiin vuonna 1921. Euroopan unionin huippukokous pidettiin Laekenin linnassa joulukuussa 2001, ja siellä annetussa EU:n Laekenin julistuksessa esitettiin joitain vaatimuksia Unionin kehittämiselle.


title: Laeken

text: Kaupunginosa (kunta) on pääsääntöisesti tunnettu kuninkaallisista rakennuksistaan, joista tunnetuin on eittämättä Laekenin linna tai siitä harvemmin käytetty nimitys Schoonenbergin linna. Palatsi rakennettiin vuonna 1787 ja se toimi alueen kenraalikuvernöörin Albert Kasimir August Ignaz Pius Franz Xaver zu Sachsen, Herzog von Teschen ja hänen vaimonsa Marie Christine von Habsbourg-Lorrainen residenssinä. Siellä Napoléon allekirjoitti sodanjulistuksen Venäjälle vuonna 1812. Linna oli myös Brabantin herttuoiden residenssinä.


title: Laeken

text: Tämän jälkeen linna toimi Belgian kuninkaallisen perheen asuinlinnana. Sen rakentamista Charles de Waillyn englantilaiseen tyyliin tehtyjen suunnitelmien pohjalta valvoi Louis Montoyer. Linna tuhoutui suuressa tulipalossa vuonna 1890, mutta Alphonse Balat rakensi sen uudelleen. Vuonna 1902 ranskalainen arkkitehti Charles Girault antoi linnalle sen nykyisen ulkonäön.


title: Laeken

text: Linna tuli kuningasperheen asunlinnaksi heti Leopold I:n tultua belgialaisten kuninkaaksi. Leopold II rakennutti Laekenin tunnetut kasvihuoneet, jotka ovat avoinna yleisölle vain muutamana päivänä vuodessa. Kasvihuoneet suunnitteli arkkitehti Alphonse Balat, joka teki yhteistyötä Victor Hortan kanssa.


title: Laeken

text: Linna-alueen pohjoispuolella sijaitsee uussigoottilaista tyyliä edustava Notre-Damen kirkko, jonka Leopold I rakennutti vaimolleen kuningatar Louise-Marielle. Kirkon arkkitehtina oli Joseph Poelaert, joka suunnitteli myös kuuluisan Brysselin oikeustalon. Kirkon perustassa on krypta, johon Belgian kuninkaallisen perheen jäsenet on haudattu. Kirkon takana on myös hautausmaa, johon on haudattu runsaasti varakkaita ja kuuluisia henkilöitä, ja tämän tähden sitä kutsutaankin usein ”Belgian Père Lachaiseksi”. Sinne sijoitettiin myös alkuperäinen Auguste Rodinin patsas ”Ajattelija”, joka koristi Fernand Khnopffin ja Maria Malibranin hautaa, mutta antiikkikauppias ja keräilijä osti tuon vuonna 1927 valmistetun patsaan, jotta voisi sijoittaa sen koristamaan omaa hautaansa.


title: Laeken

text: Linnan alueen pohjoisosaan on rakennettu kiinalainen paviljonki sekä japanilainen torni. Leopold II tilasi ja teetti kiinalaisen paviljongin. Sen hallit ovat Ludvig XIV:n ja Ludvig XVI:n tyyliset. Ne ovat koristellut kiinalaisin maalausaihein sekä kiinalaisin ja hopeisin esinein. Japanilainen torni on pagoda, ja se oli alun perin pystytetty Pariisin maailmannäyttelyyn vuonna 1900. Kuningas Leopold II osti sen Brysseliin. Siellä on esillä vanhoja sotilasasusteita, aseita sekä kypäriä.


title: Laeken

text: Kuningas Baoudouin I asui linnassa koko valtaaikansa eli vuosina 1951–1993. Myös hänen leskensä kuningatar Fabiola asui tämän jälkeen linnassa aina vuoteen 1998 saakka, kunnes hän muutti Stuyvenbergin linnaan. Nykyisin kruununperillinen, Brabantin herttua Filip (belgialaisten kuningas Philippe vuodesta 2013 alkaen) asuu puolisonsa Mathilden ja perheensä kanssa linnan ensimmäisessä kerroksessa olevassa yksityisasunnossa.


title: Laeken

text: Entisen kunnan alueella sijaitsee myös Heyselin tasanko, jossa pidettiin vuonna 1958 maailmannäyttely. Näyttelyalue käsittää kuningas Baudouinin stadionin, Atomiumin, Brysselin messukeskuksen ("Parc des Expositions de Bruxelles") sekä Bruparkin, jossa sijaitsevat myös Pienois-Eurooppa, Kinépolis, Kylä ja Océade. Alueella on myös Brysselin satama, jossa on Constantin Meunierin tekemä "Työn muistomerkki".


title: Viides vuodenaika

text: Viides vuodenaika on Mokoman toinen EP, joka julkaistiin 18. lokakuuta 2006.


title: Viides vuodenaika

text: EP sisältää kolme "Kuoleman laulukunnaat" -albumilta poisjäänyttä kappaletta, uusitun version alun perin "Valu"-albumilla julkaistusta "Viholliset"-kappaleesta ja suomenkielisen cover-version Deathin "Open Casket" -kappaleesta, "Avoin hauta". Yhtye lahjoittaa osan EP:n tuotoista Death-yhtyeen edesmenneen keulakuvan Chuck Schuldinerin äidin Jane Schuldinerin osoittamalle syöpäjärjestölle.


title: Viides vuodenaika

text: EP nousi julkaisunsa jälkeisellä viikolla Suomen singlelistan ensimmäiseksi ja palkittiin kultalevyllä kesällä 2008.


title: Viides vuodenaika

text: Kaikki kappaleet sanoittanut Annala ja sovittanut Mokoma.


title: Ronin

text: Ronin voi tarkoittaa:


title: Billundin lentoasema

text: Billundin lentoasema on kansainvälinen lentoasema Billundin kunnassa Tanskan Jyllannissa. Lentoasema on avattu vuonna 1964.


title: Billundin lentoasema

text: Vuonna 2017 aseman kautta kulki lähes 3,4 miljoonaa matkustajaa, joista lähes kolme neljäsosaa lensi ulkomaan reittilennoilla ja hieman yli neljännes charterlennoilla. Yhteensä yli 95 prosenttia lentoaseman lennoista on ulkomaanlentoja. Vuonna 2017 lentoasemalla tehtiin 54 271 lentoonlähtöä ja laskeutumista. Rahtia sen kautta kulki 72 470 tonnia. Matkustajaterminaali on 40 000 neliömetrin kokoinen ja sen kapasiteetti on 3,5 miljoonaa matkustajaa vuodessa. Lentoasemalla on kymmenen lähtöporttia, joiden lisäksi kenttäalueella on 16 paikkaa.


title: Billundin lentoasema

text: Billundin lentoaseman välittömässä läheisyydessä sijaitsee Legoland Billund, joka on Tanskan suurin turistikohde pääkaupunki Kööpenhaminan ulkopuolella.


title: Formula One 04

text: Formula One 04 oli Sonyn ensimmäinen Formula 1 -peli, joka sisältää uratilan. Siinä pelaaja käy läpi viiden vuoden F1 -uran (seuraavien vuosien pelit ovat käyttäneet samaa tapaa). Pelaaja aloittaa testaamalla F1 -autoa (joka ei ole minkään tallin väreissä). Jos testisuoritukset ovat hyviä, pelaaja pääsee Minardin tapaiseen pikkutalliin. Sieltä pelaaja yrittää nousta isompien tallien riveihin suoriutumalla hyvin sekä testeissä että kisoissa. Ensimmäistä kertaa peliä pystyi pelaamaan myös internetissä. Peli sisältää kaikki kauden 2004 -kuljettajat, tallit ja radat sekä uuden Bahrain International Circuit -radan Bahrainissa ja Shanghai International Circuit -radan Kiinassa.


title: Formula One 04

text: Peli oli sarjan ainoa, jonka pelillisiä ominaisuuksia muutettiin pelin ilmestymisen jälkeen. Alkuperäisessä versiossa olleen bugin takia varikkokäynneillä oli todennäköistä, että tekoälyn ohjaama auto kiihdyttää yhtäkkiä pelaajan auton perään päättäen tämän kisan. Studio Liverpool poisti kyseisen vian pelin Platinum -versiosta lukuisten puhelinsoittojen takia. Pelin suomenkielisinä selostajina toimivat Oskari Saari ja Erkki Mustakari.


title: Formula One 04

text: "Formula One 04" julkaistiin Euroopassa (PAL) ja Japanissa (NTSC).


title: ZDF

text: ZDF (Zweites Deutsches Fernsehen, ) on saksalainen julkinen televisiokanava, jonka pääkonttori sijaitsee Mainzissa. Ensimmäinen tv-lähetys ZDF:llä aloitettiin 1. huhtikuuta 1963. Sen toiminta rahoitetaan lupamaksulla ja vähäisessä määrin mainoksilla – mainoksia saa olla korkeintaan 20 minuuttia vuorokaudessa. ZDF on yksi Euroopan suurimmista tv-kanavista.


title: Numero 3

text: Numero 3 on suomalaisen rock-yhtye Jussi & The Boysin studioalbumi.


title: Teesiivilä

text: Teesiivilä on keittiöväline, jota käytetään teen valmistukseen irtoteestä. Siivilän avulla teelehdet voidaan nostaa juomasta hauduttamisen jälkeen, tai erotella kaatamalla juoma siivilän läpi. Yleisimmin teesiivilässä on puolipallon muotoinen metalliverkkosiivilä, kahva ja vastapuolella kieleke, jotta sen voi asettaa esimerkiksi teekupin päälle. Eri malleja ja valmistusmateriaaleja on kuitenkin lukuisia.


title: Villa Tugendhat

text: Villa Tugendhat on saksalaisen arkkitehdin Ludwig Mies van der Rohen suunnittelema asuinrakennus Brnossa Tšekissä. Talo valmistui 1930 Tugendhatin perheen asuinrakennukseksi. Sitä pidetään Mies van der Rohen merkittävimpiin kuuluvana rakennuksena ja yhtenä 1900-luvun arkkitehtuurin merkkipaaluna. Mies käytti rakennuksen suunnittelussa monia ideoitaan, joista on tullut varhaisen modernin arkkitehtuurin tunnusmerkkejä. Unesco tunnusti rakennuksen merkityksen vuonna 2001 listaamalla sen maailmanperintöluetteloonsa.


title: Villa Tugendhat

text: Tugendhatit asuivat rakennuksessa vain kahdeksan vuotta, sillä he joutuivat juutalaisina lähtemään kotimaastaan natsi-Saksan miehitettyä Tšekkoslovakian. Villa Tugendhat oli 1930-luvun jälkeen monessa käytössä, ja se ajautui hiljalleen rappiolle. Vuonna 1969 se kuitenkin liitettiin Tšekkoslovakian kulttuurikohteisiin, ja nykyään se on Brnon kaupunginmuseoon kuuluva museo.


title: Villa Tugendhat

text: Villa Tugendhat sijaitsee Brnon kaupungissa Černá Polen kaupunginosassa. Sen katuosoite on Černopolní 45. Talo on rakennettu rinteeseen, joka viettää etelään. Rinteeltä on hyvät näkymät Brnon keskustaan, ja ikkunoista näkyvät esimerkiksi Špilberkin linna ja Pietarin ja Paavalin katedraali.


title: Villa Tugendhat

text: Villa Tugendhatin suunnittelija Ludwig Mies van der Rohe oli saksalainen arkkitehti, joka tunnetaan yleisesti nimellä Mies. Häntä pidetään yhtenä merkittävimmistä moderneista arkkitehdeista, ja hän on myös yksi jäljitellyimmistä 1900-luvun arkkitehdeista. Mies sai vaikutteita omalle urallaan etenkin Karl Friedrich Schinkelilta ja de stijl -tyylistä. Mies tunnettiin myös tunnuslauseestaan "vähemmän on enemmän". Hän käytti rakennuksissaan runsaasti lasia ja terästä.


title: Villa Tugendhat

text: Mies nousi vuonna 1930 kuuluisan Bauhaus-koulun johtoon. Kansallissosialistit eivät kuitenkaan arvostaneet häntä, minkä vuoksi hän muutti lopulta 1938 Yhdysvaltoihin chicagolaisen Armour Instituten (nykyään Illinois Institute of Technology) kutsusta. Yhdysvalloissa hän suunnitteli muun muassa joitakin pilvenpiirtäjiä, kuten kuuluisan Seagram Buildingin. Kotimaassaan Saksassa hän suunnitteli vielä elämänsä loppuvaiheissa Neue Nationalgalerie -taidemuseon.


title: Villa Tugendhat

text: Villatehtaan osakas ja sen kansainvälisten asioiden hoitaja Fritz Tugendhat ja tehtaanomistaja Alfred Löw-Beerin tytär Grete Weiss päättivät 1927, vuotta ennen häitään, rakennuttaa talon. Morsiamen isä oli luvannut antaa pariskunnalle talon häälahjaksi ja palkata sen suunnittelijaksi morsiamen haluaman arkkitehdin. Grete Weiss halusi kodikseen ehdottomasti modernia arkkitehtuuria edustavan talon, jossa oli avoimia tiloja ja yksinkertaisia muotoja.


title: Villa Tugendhat

text: Tugendhat ja Weiss tutustuivat todennäköisesti Miesin arkkitehtuuriin alkujaan käydessään kulttuurihistorioitsija Eduard Fuchsin luona Berliinissä. Mies oli suunnitellut Fuchsin asuintalon alun perin antiikkikauppias Hugo Perlsille. Fuchs tunsi Miesin hyvin, ja hän esitteli Tugendhatin pariskunnan arkkitehdille. Ennen kuin Tugendhatit tapasivat Miesin, he tutustuivat tämän töihin Stuttgartin Weißenhofsiedlungin asuinalueella ja Erich Wolfin taloon Gubenissa.


title: Villa Tugendhat

text: Tugendhatit pyysivät Miesiä suunnittelemaan heille uuden talon 1928, mutta Mies ei ottanut työtarjousta vastaan heti. Hän ei uskonut, että brnolaiset rakentajat olisivat riittävän tunnollisia ja tarkkoja. Mies otti kuitenkin talon suunniteltavakseen nähtyään syyskuussa 1928 rakennuspaikan. Hän esitteli Tugendhateille ensimmäisen suunnitelmansa huvilasta jo loppuvuodesta 1928, vaikka hänellä oli samaan aikaan tekeillä myös suunnitelma Barcelona-paviljonkiin Barcelonan maailmannäyttelyyn 1929.


title: Villa Tugendhat

text: Lopullisen rakennussuunnitelman valmistumista ei ole tiedossa, mutta rakennustyöt aloitettiin kuitenkin kesäkuussa 1929. Rakennustöiden alkamisen jälkeenkin suunnitelmia muokattiin todennäköisesti vielä vähän, mutta esimerkiksi julkisivuun ja pohjaratkaisuun tehdyt muutokset olivat enää varsin vähäisiä. Tugendhatit pyysivät vuoden 1929 loppupuolella Miesiä suunnittelemaan myös talon huonekalut. Mies kutsui kollegansa Hermann Johnin Brnoon avustamaan huonekalujen suunnittelussa. Myös Lilly Reich suunnitteli osan huonekaluista. Asuinkunnossa Villa Tugendhat oli marraskuussa 1930.


title: Villa Tugendhat

text: Tugendhatit muuttivat lapsineen taloon joulukuussa 1930. He asuivat talossa vuoteen 1938, jolloin he joutuivat lähtemään pakoon, kun Saksa miehitti Tšekkoslovakian. He muuttivat Sveitsin Sankt Gallenin kautta Venezuelaan Caracasiin, jonne he saapuivat 1941. Vuoden 1938 aikana Tugendhatit olivat onnistuneet siirtämään turvaan osan huonekaluistaan, jotka ovat nykyään perhekokoelmissa Caracasissa, Wienissä ja Zürichissä.


title: Villa Tugendhat

text: Lokakuussa 1939 Villa Tugendhat siirtyi virallisesti Saksan valtion haltuun. Talosta piti huolta Tugendhatien entinen autonkuljettaja Gustav Lössl, joka oli saksalainen. Taloon jääneet Tugendhatien huonekalut huutokaupattiin, ja syksyllä 1940 talo oli lähes tyhjä. Vuonna 1942 itävaltalainen moottorivalmistaja Flugmotorenwerke Ostmark siirsi pääsuunnittelustudionsa taloon. On mahdollista, että yrityksen pääsuunnittelija Willy Messerschmitt asui rakennuksessa. Turvallisuussyistä taloon tehtiin monia rakenteellisia muutoksia. Toisen maailmansodan aikana rakennus vaurioitui pommituksissa 24. marraskuuta 1944, kun paineaalto rikkoi lähes kaikki ikkunat.


title: Villa Tugendhat

text: Neuvostoliiton puna-armeijan ratsuväen joukot ottivat talon haltuunsa huhtikuussa 1945. He käyttivät rakennusta hevostallina, minkä vuoksi eteisen ja pihalle vievän portaikon travertiinilaatat, pääasuintilan linoleumi sekä puutarha tuhoutuivat. Lokakuussa 1950 rakennus siirtyi Tšekkoslovakian valtion omistukseen. Viisi vuotta myöhemmin huvila muutettiin läheisen lastensairaalan fysioterapia- ja kuntoutuskeskukseksi, ja 31. joulukuuta 1962 sen omistajaksi tuli Tšekkoslovakian terveydenhoitojärjestelmän Brnon-osasto. Tässä vaiheessa, kun huvila oli selvästi rapistunut, Brnon kulttuuritahot kiinnostuivat rakennuksesta.


title: Villa Tugendhat

text: Tšekkoslovakialaiset arkkitehdit František Kalivoda ja Jan Dvořák olivat ensimmäiset, jotka ehdottivat talon entistämistä sen arkkitehtonisen merkityksen takia.


title: Villa Tugendhat

text: Virallinen suojelukohde Villa Tugendhatista tuli 6. joulukuuta 1969, jolloin Tšekkoslovakian valtio lisäsi sen kulttuurikohteiden luetteloon. Aiemmin samana vuonna puutarhaa oli jo alettu ennallistaa. Poliittisen tilanteen ja rahoituksen puutteen vuoksi itse rakennuksen korjaustöitä ei kuitenkaan saatu vielä silloin käyntiin, vaan rakennus korjattiin vasta 1981–1985. Brnon kaupunki oli saanut huvilan omistukseensa 1. tammikuuta 1980. Entistämisen yhteydessä monia taloon jälkikäteen tehtyjä muutoksia purettiin. Kaikkea ei pystytty kuitenkaan ennallistamaan alkuperäiseksi joidenkin tuotteiden huonon saatavuuden takia. Entistäminen ei myöskään ollut perusteellinen, sillä sen tarkoituksena oli vain palauttaa rakennuksen olemus ja estää sitä rappeutumasta enempää.


title: Villa Tugendhat

text: Villa Tugendhat oli kuitenkin vielä kulttuurikohteenakin suljettu yleisöltä, ja tutkijatkin pääsivät rakennukseen vain harvoin. Alkuperäinen omistaja Grete Tugendhat oli toivonut vuonna 1969, että rakennus olisi avoin vieraille. Sitä käytettiin vain joihinkin tiettyihin erityistapahtumiin. Vuonna 1992 Tšekkoslovakian valtionjohto kokoontui talossa keskustelemassa valtion jakamisesta Tšekiksi ja Slovakiaksi.


title: Villa Tugendhat

text: Villa Tugendhatin rahasto ja Tugendhatin rahaston ystävät -yhdistys perustettiin 1993. Niihin kuului arkkitehteja ja Tugendhatin suvun jäseniä. Yhdistysten ansiosta Brnon kaupunginvaltuusto päätti 16. syyskuuta 1993, että rakennus siirtyisi kulttuurikäyttöön. Valtuusto antoi talon Brnon kaupunginmuseon hallintaan tammikuussa 1994, ja myöhemmin samana vuonna se avattiin museona yleisölle. Kesään 1996 mennessä sisätilat oli ennallistettu alkuperäisten huonekalujen kopioineen.


title: Villa Tugendhat

text: Vuonna 2001 Unesco liitti Villa Tugendhatin maailmanperintöluetteloon. Valinta maailmanperintökohteeksi lisäsi Brnon kaupungissa painetta talon entistämiseen täysin alkuperäiseen asuunsa. Kommunistihallinnon aikana 1980-luvulla tehty entistäminen oli ollut puutteellinen, ja 2000-luvulla talon kunto oli jälleen rapistunut. Restaurointiprojekti oli lopulta etenemässä vuonna 2006, mutta työntekijöiden etsiminen lopetettiin joulukuussa, kun talon omistuksesta syttyi riitoja. Fritz ja Grete Tugendhatin nuorin tytär Daniela Hammer-Tugendhat vaati kaupunkia luovuttamaan talon Tugendhatin suvulle, mutta kaupunginvaltuusto kieltäytyi maaliskuussa 2007 vaatimuksesta.


title: Villa Tugendhat

text: Villa Tugendhatin kunnostusprojekti aloitettiin lopulta 2010, ja talo suljettiin yleisöltä tammikuun alussa. Se avattiin uudelleen maaliskuun alussa 2012. Korjaustyöt olivat maksaneet 6,8 miljoonaa euroa, ja niitä oli valvonut 17-henkinen ryhmä, jossa oli asiantuntijoita kuudesta maasta.


title: Villa Tugendhat

text: Villa Tugendhat on kolmikerroksinen ja pohjakaavaltaan melko monimutkainen. Se on rakennettu etelään viettävään rinteeseen. Rakennuksen ydin on toisessa kerroksessa sijaitseva laaja oleskeluhuone. Rakennuksen julkisivu on melko pelkistetty, ja tien suuntaan on näkyvissä vain ylin kerros. Sen pinta-ala on 1 211 m², ja puutarha on suuruudeltaan 6 152 m².


title: Villa Tugendhat

text: Rakennuksen tekniset ratkaisut olivat aikaan nähden huomattavan moderneja. Talossa on nykyaikainen keskuslämmitysjärjestelmä, johon kuuluu ilmastointijärjestelmä ja ilman kosteuden säätäjä. Kellarikerroksessa oli lisäksi sähköhuoneet, joissa olevien moottoreiden avulla oleskelualueen ikkunat pystyttiin laskemaan alas. Rakennukseen kuului myös elektroninen turvallisuusjärjestelmä. Tällaiset järjestelmät tulivat yleiseen käyttöön asuinrakennuksissa vasta vuosikymmeniä myöhemmin.


title: Villa Tugendhat

text: Ylimmässä kerroksessa on rakennuksen pääsisäänkäynti, joka ei näy tielle, sillä se on piilotettu valkoisen puoliympyrän muotoisen lasiseinän taakse. Ensimmäisenä on vastaanottotila, josta lähtee tien suuntainen käytävä lasten- ja lastenhoitajanhuoneisiin. Puutarhan puoleisella seinustalla sijaitsevat isännän ja emännän makuuhuoneet. Eteistilasta on portaat toiseen kerrokseen, joka on pääasuinkerros. Ylimmän kerroksen tasossa on erillinen autotalli ja autonkuljettajan asunto. Varsinaisen asuinosan ja autotallirakennuksen yhdistävä piha-alue on osittain katettu.


title: Villa Tugendhat

text: Toisessa kerroksessa sijaitsee niin sanottu olohuone, joka vie yhdessä talvipuutarhan kanssa kaksi kolmasosaa kerroksen pinta-alasta. Kokonaisuutena tämä oleskelualue on noin 280 neliömetrin laajuinen. Se on jaettu hienovaraisesti eri osastoihin, joiden käyttötarkoitus vaihtelee. Tähän tilaan kuuluvat vastaanottohuone, musiikkinurkkaus, opiskelu- ja kirjastokulmaus, pienempi ja isompi oleskelutila sekä ruokasali. Itä- ja länsiseinä ovat lasista, minkä ansiosta huoneesta on suora näkymä pihaan ja itäseinustan talvipuutarhaan. Luonto sulautuu lasiseinän ansiosta huoneen sisustukseen. Oleskelualueelta on suora yhteys osittain katetulle terassille, jolta on portaat puutarhaan. Portaiden alapäässä kasvoi rakennuksen valmistumisen aikaan suuri pajupuu, jota ei nykyään enää ole. Puu oli todennäköisesti osa suunnitelmia, sillä se on piirretty alkuperäisiin mallikuviin. Oleskelualueen lisäksi toisessa kerroksessa on keittiö, josta on portaikko pohjakerrokseen, ja palvelijoiden asuintilat.


title: Villa Tugendhat

text: Oleskelualue muistuttaa Miesin edellistä työtä, Barcelona-paviljonkia, jota hän teki osittain samaan aikaan kuin Villa Tugendhatia. Myös paviljongin avoin tila oli jaettu seinillä useaan osaan. Molemmissa rakennuksissa oli käytetty tilanjakajana osittain läpinäkyvää onyksiseinää. Seinän edessä oli Miesin suunnittelemia huonekaluja. Oleskelutilan itäseinustalla oli talvipuutarha, jonka paikalla Barcelona-paviljongissa oli pieni vesiallas. Kummassakin rakennuksessa oli yksi taideteos. Villa Tugendhatissa oli Wilhelm Lehmbruckin veistos, joka esitti naisen torsoa. Sen paikka on useimmissa kuvissa onyksiseinän toisessa päässä.


title: Villa Tugendhat

text: Pohjakerroksessa on kodinhoitotiloja, teknisiä huoneita ja valokuvauslaboratorio.


title: Villa Tugendhat

text: Rakennuksen runko muodostuu teräspilareista, jotka on ankkuroitu betoniperustukseen. Osa pilareista on piilossa seinän sisällä, mutta osa on näkyvillä huoneissa. Pilarit on kromattu, ja ne ovat poikkileikkaukseltaan rastin muotoisia, sillä ne on muodostettu kahdesta L:n muotoisesta yhteenniitatusta teräskappaleesta.


title: Villa Tugendhat

text: Kun teräspilarit kantoivat rakennusta, seinien ei tarvinnut olla kantavia. Mies pystyi näin luomaan avoimen suuren oleskelutilan, joka yhtyy lasiseinän kautta ulkomaisemaan.


title: Villa Tugendhat

text: Vaikka Mies piti arkkitehtuurissaan yksinkertaisista muodoista, hän oli myös kiinnostunut arvokkaista materiaaleista. Tämä näkyy Villa Tugendhatissa, jonka sisustuksessa käytettiin kalliita kivilajeja ja trooppisia puulajeja.


title: Villa Tugendhat

text: Lattiat ovat sementtiä. Oleskelutilassa lattia on päällystetty kermanvalkoisella linoleumilla. Pesuhuoneissa, WC-tiloissa ja keittiössä on käytetty beigejä keraamisia lattialaattoja ja vaaleita travertiinilaattoja, joita on myös aulan lattiassa, parvekkeilla ja talvipuutarhassa.


title: Villa Tugendhat

text: Oleskelutilan jakaa viiteen osaan hunajankeltainen onyksiseinä, joka auringonvalon osuessa siihen on osittain läpinäkyvä. Seinä on 6,27 metriä korkea ja 7 senttimetriä paksu. Seinään käytetty onyksi on kaivettu Atlasvuorilta entisestä Ranskan Marokosta. Tilassa on myös puolikaaren muotoinen 12-osainen seinä, joka on halkaisijaltaan 6,90 metriä. Seinä on tehty vanerista, joka on viilutettu eebenpuulla. Se erottaa ruokailutilan muusta alueesta. Oleskelutilan oli jaettavissa osiin myös verhoilla, joita varten katossa oli kiskot. Sisätilat pystyttiin erottamaan myös ulkotiloista lasiseinien edessä oleville verhoilla, jotka olivat talvipuutarhan suuntaan tehty mustasta silkistä ja sametista sekä etelän suuntaan beigestä silkistä. Oleskelutilan katossa on Poul Henningsenin suunnittelemat valaisimet.


title: Villa Tugendhat

text: Makuuhuoneiden ovissa on käytetty punaruskeaa palisanteria, jota on myös ylimmän kerroksen sisääntuloaulan ja käytävien seinäpaneeleissa. Lisäksi on käytetty lasia, josta on tehty myös ovet portaista oleskelutilaan sekä sieltä parvekkeelle. Monet kylpyhuoneiden ja vessojen ovet ovat puuta, ja ne on maalattu valkoisiksi.


title: Villa Tugendhat

text: Tugendhatien ansiosta Mies van der Rohe sai kokeilla Villa Tugendhatiin modernia huonekalusuunnittelua ja arkkitehtuuria koskevia ideoitaan. Hän suunnitteli taloon yli 40 uniikkia huonekalua – enemmän kuin uransa aikana mihinkään muuhun yksityisasuntoon. Huonekaluilla oli Tugendhatien talossa tärkeä asema alusta saakka, sillä jo Miesin varhaisissa piirustuksissa huonekalut oli sijoitettu tarkasti paikoilleen. Kuvat ajalta, jolloin Tugendhatit asuivat talossa, osoittavat perheen noudattaneen Miesin suunnitelmia ja pitäneen huonekalujen järjestyksen samana.


title: Villa Tugendhat

text: Mies ei suunnitellut Villa Tugendhatin kaikkia huonekaluja yksin. Hänen käsialaansa lienee kuitenkin suurin osa talon perushuonekaluista, jotka vaikuttivat selvästi sisätilojen arkkitehtoniseen ilmiasuun. Miesin apuna huonekalujen suunnittelussa olivat Lilly Reich, John Hermann ja Sergius Rügenberg, joiden osuuden laajuutta ei pystytä enää määrittelemään. Todennäköistä on kuitenkin, että kaikki huonekalumallit oli hyväksytettävä Miesillä. Huonekaluista etenkin tuolit ovat jääneet elämään, sillä Miesin suunnittelemia Brno-, Barcelona- ja Tugendhat-tuoleja valmistetaan edelleen.


title: Villa Tugendhat

text: Villa Tugendhatissa on edelleen nähtävillä osa alkuperäisistä huonekaluista. Kirjastotilan hyllyköt, makuuhuoneiden osittain kiinteät kaapistot ja keittiön astiakaapit ovat säilyneet. Osa huonekaluista on nykyään Tugendhatien perhekokoelmissa ja museoissa. Olohuoneen Tugendhat-tuoli on New Yorkin Museum of Modern Artissa, ja leposohva, koristeistuin sekä savulasista valmistettu kaappi ovat Määrin galleriassa Brnossa. Pääoleskelualueen nykyiset huonekalut ovat kopioita alkuperäisistä. Ne valmistettiin 1995, ja apuna käytettiin Määrin galleriassa olevia huonekaluja sekä kuvamateriaalia.


title: Villa Tugendhat

text: Pääosa huonekaluista oli sijoitettu matoille. Kirjoituspöydän alla oli esimerkiksi persialaismatto ja onyksiseinän edessä olevien huonekalujen alla kermanvärinen puuvillamatto. Historioitsijoiden mukaan Mies ei antanut lupaa taulujen ripustamiseen, sillä se olisi pilannut sisätilojen harmonian. Mies antoi luvan vain Fritz Tugendhatin appiukon muotokuvan sijoittamiseen seinälle.


title: Villa Tugendhat

text: Villa Tugendhatia pidetään Miesin parhaana asuinrakennuksena Euroopassa. Mies käytti sen suunnittelussa monia ideoitaan, joista on sittemmin tullut varhaisen modernin arkkitehtuurin tuntomerkkejä: avoin pohjapiirros, sisä- ja ulkotilojen yhdistäminen läpinäkyvillä seinillä sekä pylväsverkoston käyttäminen kantavana rakenteena. Lisäksi modernia arkkitehtuuria edustavat rakennuksen tasakatto, uuden teknologian käyttö ja hillitty valkoinen stukkorappaus. Villa Tugendhatin voi nähdä Miesin uran käännekohtana. Hän onnistui luomaan viimeistellyn kokonaisuuden aiemmista ideoistaan ja kokeiluistaan. Samaan aikaan valmistunut Villa Savoye edustaa Le Corbusier'n uralla samantapaista huippua kuin Villa Tugendhat Miesillä. Monet historioitsijat pitävät Villa Tugendhatia modernin arkkitehtuurin perusteoksena yhdessä Frank Lloyd Wrightin Robie Housen, Adolf Loosin Haus Steinerin ja Le Corbusier'n Villa Savoyen kanssa.


title: Villa Tugendhat

text: Unesco liitti Villa Tugendhatin maailmanperintöluetteloon vuonna 2001. Maailmanperintökomitean mukaan rakennus täytti kaksi luetteloon pääsemiseen tarvittavaa kriteeriä. Komitean mukaan arkkitehti Mies van der Rohe sovelsi Villa Tugendhatissa loistavasti modernin arkkitehtuurin uusia radikaaleja malleja asuinrakennusten suunnittelussa (kriteeri II), ja rakennus edustaa Miesin arkkitehtuuria, joka oli merkittävässä asemassa modernin arkkitehtuurin levittämisessä ja hyväksynnässä (kriteeri IV).


title: Villa Tugendhat

text: Villa Tugendhatia myös arvosteltiin sen valmistumisaikana. Arkkitehtuurikriitikko Roger Ginsburgerin mukaan talo oli enemmän huonekalunäyttely kuin koti. Lisäksi epäiltiin perinteisestä asuintaloarkkitehtuurista poikkeavan rakennuksen soveltuvuutta asuintarkoitukseen. Kriitikko Justus Bier esittikin "Die Form" -lehdessä kysymyksen, voiko tällaisessa talossa asua. Hänen mukaansa tällainen puhdas mutta myös tiukka ja monumentaalinen tyyli pakottaa asukkaansa "näyttelyelämään", joka ei mahdollista yksityiselämää.


title: Villa Tugendhat

text: Villa Tugendhat on avoinna yleisölle viitenä päivänä viikossa keskiviikosta sunnuntaihin. Suurten kävijämäärien takia museokäynti pitää aina varata. Aukioloaikana käynnistyy joka tunti ohjattu kierros. Rakennus on Brnon kaupunginmuseon omistuksessa, ja sen johtaja on Iveta Černá. Talon keittiössä on esillä pysyvä näyttely, joka käsittelee rakennuksen historiaa, arkkitehtia ja sen alkuperäisiä omistajia. Vierailijoille on lisäksi myyntipiste talon entisessä autotallissa.


title: Villa Tugendhat

text: Villa Tugendhatissa vieraili 1990-luvun lopulla vuosittain hieman yli 4 000 kävijää. Poikkeuksen tekee vuosi 1999, jolloin kävijöitä oli 7 890.


title: Villa Tugendhat

text: Villa Tugendhat esiintyi vuoden 2007 "Nuori Hannibal" -elokuvassa.


title: Villa Tugendhat

text: Tugendhatien tarina inspiroi brittikirjailija Simon Maweria, joka käytti vuonna 2009 ilmestyneessä Booker-ehdokkaana olleessa kirjassa "The Glass Room" rakennuksen taustoja. Mawerin romaanissa Landauerien perhe palkkaa saksalaisen arkkitehdin Rainer von Abtin suunnittelemaan rakennuksen, josta tulee modernin arkkitehtuurin merkkiteos. Kirja on kuitenkin fiktiivinen, vaikka Landauereissa ja Tugendhateissa onkin yhtäläisyyksiä. Landauerit joutuvat esimerkiksi jättämään uuden kotinsa vuonna 1938 kansallissosialistien noustua valtaan.


title: Billund

text: Billund on Tanskassa Etelä-Tanskan alueella sijaitsevaan Billundin kuntaan kuuluva taajama. Vuoden 2012 alussa taajamassa oli 6 146 asukasta.


title: Billund

text: Billund sijaitsee Jyllannin niemimaalla.


title: Billund

text: Ensimmäinen Lego-aiheinen teemapuisto Legoland, joka avattiin 1968, sijaitsee Billundissa. Billundissa sijaitsee Legon tehdas ja pääkonttori, sekä vuonna 1964 rakennettu lentokenttä. Legolandin ja lentokentän vuoksi Billundin kunnassa tai sen kautta matkustaa vuosittain noin 3 000 000 matkailijaa.


title: Karhusaari

text: Karhusaari () on osa Norjalle kuuluvaa Huippuvuorten saariryhmää. Hallinnollisesti Karhusaari muodostaa Huippuvuorten eteläisimmän osan. Se on yksi Huippuvuorten hallintoalueen kolmesta asutusta saaresta Länsimaan (Spitsbergen) ja Hopenin ohella. Maantieteellisesti saari kuitenkin on Huippuvuorista erillään ja sijaitsee suunnilleen Nordkappin ja Huippuvuorten puolivälissä, Norjanmeren ja Barentsinmeren rajalla.


title: Karhusaari

text: Saaren pinta-ala on 178 km². Saaren eteläosa on vuoristoista. Korkein kohta kaakkoisrannikolla sijaitsevalla Miseryfjelletillä kohoaa 536 metriin merenpinnasta. Muita huippuja ovat saaren eteläkärjessä Antarcticfjellet 360 m, Alfredfjellet 420 m, Hambergfjellet 440 m ja Fuglefjellet 411 m.


title: Karhusaari

text: Suurin osa saaresta, mukaan lukien saarta ympäröivä vesialue neljän meripeninkulman säteellä, kuuluu vuonna 2002 perustettuun Karhusaaren luonnonsuojelualueeseen. Ainoastaan saaren sääaseman ympäristö 1,2 km²:n laajuisena on erotettu suojelualueesta. Saari on muodoltaan etelään osoittavan kolmion mallinen. Suurin pituus pohjois–etelä-suunnassa on noin 20 km ja itä–länsi-suunnassa noin 15,5 km.


title: Karhusaari

text: Golfvirta lämmittää Karhusaaren vedet paljon lämpimämmäksi kuin kyseiset leveysasteet yleensä ovat. Tammikuu on kylmin kuukausi −8,1 °C:n keskilämpötilalla, ja kesän lämpimimmän jakson keskilämpötila heinä-elokuun vaihteessa on +4,4 °C. Golfvirran ansiosta saaren lähivesien lämpötila saattaa kohota kesäisin jopa +10 asteeseen. Vaikka saaren rannat jäätyvät talvisin, meri saaren ympärillä on yleensä vapaa kiintojäästä. Barentsinmereltä kulkeutuvia ahtojäälauttoja ei yleensä tavata ennen helmikuuta.


title: Karhusaari

text: Kaamos alkaa Karhusaarella 8. marraskuuta ja kestää 3. helmikuuta asti. Keskiyön aurinko paistaa 2. toukokuuta alkaen aina elokuun 11. päivään asti.


title: Karhusaari

text: Willem Barents ja Jacob van Heemskerk löysivät saaren 10. kesäkuuta 1596. Karhusaari nimettiin lähistöllä uineen jääkarhun mukaan. Vaikka Karhusaarta on asuttu useaan otteeseen historian aikana, ovat asutukset olleet kausiluonteisia. Mursulahdessa () sijaitsi valaanpyyntiasema 1900-luvun alussa, ja vuosina 1916–1925 saarelta louhittiin kivihiiltä. Kaivostoiminta kuitenkin kuihtui taloudellisesti kannattamattomana. Romuttuneet kaivosrakennukset ja rata höyryvetureineen ovat säilyneet sangen hyvin syrjäisen saaren kylmässä ilmanalassa näihin päiviin asti. Venäjä ja Neuvostoliitto on useaan otteeseen vaatinut Karhusaarta itselleen, ensimmäisen kerran 1609 ja 1899 sekä 1947.


title: Karhusaari

text: Karhusaaren sääasema sijaitsee saaren pohjoisrannan keskiosissa Posadowskin niemen ja Nordhamnan lahden välillä. Norjalaiset perustivat sääaseman saarelle 1900-luvun alussa. Vuoden 2014 tietojen mukaan norjalaisten sää- ja radioaseman henkilökunta onkin saaren ainoat vakituiset asukkaat.


title: Karhusaari

text: Saarella kasvaa lähinnä sammalia ja jäkäliä sekä tunturikasvustoa kuten varpuja. Kukkivista kasveista tunnetummat ovat sinirikko ja huippuvuortenunikko.


title: Karhusaari

text: Harvalukuiset naalit ovat saaren ainoat nisäkkäät. Jääkarhut, joista saari on saanut nimensä, ovat harvinaisia satunnaisvieraita. Jääkarhun saaliseläimien, norppien ja partahylkeiden, kannat ovat huvenneet lähes tyystin saaren vesiltä, joten jääkarhutkaan eivät tule saarella toimeen. Myös ennen yleiset mursut ovat nyttemmin jääneet vierailijoiksi. Maalinnuista saarella esiintyvät pulmunen ja kiiruna. Merilinnuista yleisiä ovat etelänkiisla, lunni, myrskykeiju, pikkukajava ja isolokki. Muitakin merilintuja pesii säännöllisesti. Karhusaari on tärkeä kevät- ja syysmuuton levähdyspaikka lyhytnokkahanhille. Karhusaaren vesistöissä elää myös oma nieriäkantansa.


title: Welsh corgi cardigan

text: Welsh corgi cardigan on kahdesta welsh corgi -koirarodusta harvinaisempi. Se on hiukan suurempi kuin welsh corgi pembroke. Welsh corgit ovat Walesista kotoisin olevia vanhoja, lyhytjalkaisia paimenkoirarotuja.


title: Welsh corgi cardigan

text: Cardigan on ruumiinrakenteeltaan pitkä ja matala, hiukan kettua muistuttava koira. Se on serkkuaan pembrokea vähän vankempi ja hyvin kestävä. Rintakehä on syvä ja vahva. Korvat ovat huomattavan suuret, pystyt ja pyöreäkärkiset. Koiran ilme on ystävällinen. Cardiganin silmät ovat tummat; ainoastaan väritykseltään sinimarmoroiduilla (blue merle) koirilla sallitaan siniset tai sinipilkulliset silmät. Purenta on leikkaava. Cardiganilla on pitkä häntä toisin kuin pembrokella, jolta häntä aikaisemmin typistettiin ja joka voi myös syntyä töpöhäntäisenä. Häntäänsä cardigan pitää matalalla. Kun koira liikkuu, häntä saattaa nousta, mutta koira ei kuitenkaan koskaan kanna sitä selän päällä.


title: Welsh corgi cardigan

text: Cardiganin turkki on keskipitkä ja kaksinkertainen. Kaikki värit ja sävyt sallitaan valkoisilla merkeillä tai ilman. Värejä ovat esimerkiksi punainen, soopeli (mustat kärjet karvoissa), brindle (juovikas), blue merle (sinimarmoroitu) ja tricolor (joko brindlein tai tan-merkein). Sinimarmoroidulla koiralla on harmaalla pohjalla epäsäännöllisiä mustia laikkuja. Tavallisesti koiralla on valkoista kaulassa, rinnassa, raajoissa, hännänpäässä, kuonossa ja vatsassa. Valkoinen ei saa olla vallitseva väri. Kirsu on aina musta.


title: Welsh corgi cardigan

text: Corgin turkki on helppohoitoinen. Tyypillisesti kahdesti vuodessa on karvanlähtöaika, jota pohjavillan irrottelu metallisella kammalla helpottaa. Karvanlähtöajan ulkopuolella turkinhoidoksi riittää silloin tällöin tapahtuva harjaus. Joskus welsh corgi -pentueeseen syntyy myös pitkäkarvaisia (niin sanottuja fluffy-) yksilöitä, joita rotumääritelmä ei hyväksy.


title: Welsh corgi cardigan

text: Monien muiden paimenkoirien tapaan cardigan on erittäin älykäs, aktiivinen rotu. Se tulee hyvin toimeen pienessäkin asunnossa ja kaupungissa, kunhan saa riittävästi liikuntaa. Yleisesti ottaen kummankin alarodun corgit ovat pirteitä, laumakeskeisiä paimenkoiria. Cardigan on luonteeltaan hiukan pembrokea harkitsevampi ja suhtautuu vieraisiin usein varauksellisesti. Tätä ei kuitenkaan luulla arkuudeksi. Cardigan on myös hyvin uskollinen ja huumorintajuinen seuralainen, joka pitää lapsista. Pembroken sanotaan olevan cardigania enemmän koko korttelin koira, mikä tarkoittaa sitä, että cardigan kiintyy vahvemmin nimenomaan omistajaansa ja tämän perheeseen kuin pembroke, joka taas ystävystyy "serkkuaan" helpommin myös muiden ihmisten kanssa.


title: Welsh corgi cardigan

text: Corgit jalostettiin alun perin mataliksi paimenkoiriksi, joita lehmät eivät yllä helposti potkaisemaan. Niillä on paimennusvaistonsa edelleen tallella, ja ne sopivat erilaisten koiraurheilulajien kuten agilityn harrastamiseen. Työkoirataustasta ominaisuuksia on enemmän jäljellä cardiganilla, ja se onkin nykyään monipuolinen harrastuskoira: sen kanssa harrastetaan koiranäyttelyiden lisäksi myös tottelevaisuuskoulutusta eli tokoa ja pelastuskoiratoimintaa. Ongelmia voi syntyä, jos cardigan yrittää "paimentaa" ihmisiä näykkimisellä, joka ei kuitenkaan ole merkki aggressiivisuudesta. Corgit ovat melko herkkiä haukkumaan, ja ne toimivat tarvittaessa myös hälyttävinä vahtikoirina.


title: Welsh corgi cardigan

text: Welsh corgien uskotaan asuneen kotiseudullaan Walesissa jo yli 3 000 vuotta sitten. Niiden esi-isät tulivat Walesiin kelttiläisten heimojen mukana – samasta kantamuodosta uskotaan mäyräkoirien syntyneen. Erään tulkinnan mukaan rodun nimi corgi tulee kymrinkielisistä sanoista "cor" (suom. ”"kääpiö"”) ja "ci" (”"koira"”). Toisen teorian mukaan juurena on sana "cur", jota nykyään käytetään halventavassa merkityksessä (”"rakki"” tai ”"piski"”). Nimi ”"cardigan"” viittaa Walesin historialliseen kreivikuntaan Cardiganshireen.


title: Welsh corgi cardigan

text: Corgeja käytettiin jo varhain paimennustehtävissä. Niitä saatettiin risteyttää paikallisten lammaskoirien kanssa monipuolisemman työkoiran aikaansaamiseksi. Mataluudesta oli karjakoiralle hyötyä, koska lyhytjalkaista paimenta lehmät eivät yltäneet helposti potkaisemaan. Corgi oli arvostettu ja monipuolinen käyttökoira, jossa oli samalla kertaa karjapaimen, tuholaistorjuja, vahtikoira ja perheen lemmikki.


title: Welsh corgi cardigan

text: Viikingit toivat ryöstöretkillään pohjoista pystykorvatyyppiä edustaneita koiria Walesiin. Näitä koiria risteytettiin alkuperäisen corgin kanssa. Cardiganissa uskotaan olevan jäljellä enemmän alkuperäistä corgia kuin pembrokessa. Corgit ovat melko varmasti läheistä sukua nykyisille viikinkikoirien jälkeläisille länsigöötanmaanpystykorville, mutta erilaisia näkemyksiä on ollut siitä, toivatko viikingit corgeja Walesista kotiseudulleen vai omia pohjoisia koiriaan Walesiin. Nykyään jälkimmäistä vaihtoehtoa pidetään todennäköisempänä.


title: Welsh corgi cardigan

text: 1800-luvun lopulla alkoi koiranäyttelytoiminta, jota ilman koneistumisen myötä tarpeettomiksi käyneet koirat olisivat ehkä kuolleet sukupuuttoon. Vasta 1920-luvulla alettiin rodusta käyttää säännöllisesti nimitystä corgi. Pembrokea ja cardigania ei kuitenkaan vieläkään pidetty erillisinä rotuina, vaan niitä risteytettiin keskenään vuoteen 1934 asti, jolloin rodut eriytettiin toisistaan. Cardigan on ollut näistä kahdesta harvinaisempi, mutta on alkanut ottaa yleisyydessä "serkkuaan" kiinni.


title: Welsh corgi cardigan

text: Corgeilla terveysongelmia ovat muun muassa selkäviat, lonkkaniveldysplasia ja silmäongelmat. Liian vähäinen liikunta ja ylipaino voivat aiheuttaa selkäongelmia. Welsh corglla ei esiinny erityisiä rodulle ominaisia sairauksia.


title: Welsh corgi cardigan

text: Perinnöllisistä silmäsairauksista cardiganeilla esiintyy harmaakaihia (HC), verkkokalvon dysplasiaa (RD), verkkokalvon etenevää surkastumista (PRA) ja persistoivaa pupillaarimembraania (PPM). Suomen cardiganeista ei ole löytynyt vielä ainoatakaan PRA-tapausta, kaihia on todettu muutamilla. Tutkimuspakkoa jalostukseen käytettäville koirille ei vielä rodulla ole. PRA on perinnöllinen sairaus, joka voidaan todeta DNA-testillä. Verikokeen avulla suoritettavasta DNA-testistä nähdään myös, onko terve koira sairauden kantaja vai ei.


title: Welsh corgi cardigan

text: Lonkkanivelten osalta cardiganeja on vielä kuvattu liian vähän selkeiden päätelmien tekemiseen, mutta viitteitä orastavasta ongelmasta on havaittavissa. Vuosina 1996–2006 syntyneistä cardiganeista on kuvattu 11,5 prosenttia. Näistä yli 75 prosentin kohdalla tulos oli C tai D. Erityisiin ongelmarotuihin corgi ei kuitenkaan kuulu, koska sen lonkkiin kohdistuva rasitus ei ole koiran pienen koon ansiosta kovin suuri.


title: Welsh corgi cardigan

text: Myös selkäviat ovat tyypillisiä, kun kyseessä on pitkäselkäinen ja lyhytraajainen rotu. Asian perinnöllisyyttä ollaan selvittämässä, mutta tehokkaana ennaltaehkäisynä toimivat vahva lihaksisto, hyvä yleiskunto sekä monipuolinen liikunta ja lihashuolto.


title: Riihimäen rautatieasema

text: Riihimäen rautatieasema () on Suomen rataverkon liikennepaikka Riihimäen kaupungissa.


title: Riihimäen rautatieasema

text: Riihimäen rautatieasema on yksi vuonna 1862 avautuneen Helsinki–Hämeenlinna-radan alkuperäisistä liikennepaikoista. Alun perin asemarakennus suunniteltiin rakennettavan tiilestä, koska se oli Turengin ja Hämeenlinnan kanssa ehdolla Pietarin radan risteysasemaksi. Risteysaseman sijainnin jäätyä kuitenkin epävarmaksi asema suunniteltiin lopulta puusta. Radanrakennuksen taloudellisista vaikeuksista johtuen asema jäi rakentamatta, vaikka perustukset olivatkin jo valmiina. Rautatien avautuessa Riihimäellä oli tavaramakasiini, vesitorni, puuvaja sekä laiturikatos.


title: Riihimäen rautatieasema

text: Pietarin rata päätettiin lopulta vuonna 1867 rakentaa Riihimäen kautta sopivan maaston sekä sotilaallisten syiden takia. Ensimmäinen varsinainen asemarakennus Riihimäelle tuli seuraavana vuonna, kun Hyvinkäältä siirrettiin työpäällikön asuinrakennus, jota laajennettiin kaksikerroksisella lisäsiivellä. Myöhemmin rakennusta laajennettiin useaan otteeseen tilan kasvattamiseksi ja uusien toimintojen lisäämiseksi.


title: Riihimäen rautatieasema

text: Nykyinen asemarakennus oli alkuperäisissä suunnitelmissa tarkoitus sijoittaa keskelle ratapihaa, mutta siitä luovuttiin kalliin hinnan vuoksi. Lopulta Thure Hellströmin suunnittelema funktionalistinen rakennus valmistui entisen paikalle vuonna 1935.


title: Riihimäen rautatieasema

text: Rautatieaseman eteläpuolelle avattiin matkakeskus huhtikuussa 2009. Samassa yhteydessä myös asemarakennuksen sisätiloja peruskorjattiin.Riihimäen lipunmyynti lakkautettiin vuoden 2016 alusta.


title: Riihimäen rautatieasema

text: Riihimäen–Lopen rautatie oli vuonna 1907 tehtailija H. G. Paloheimon rakentama 600 mm:n raideleveydellä ollut kapearaiteinen rautatie Riihimäen rautatieasemalta Lopen Kesijärvelle.


title: Riihimäen rautatieasema

text: Rata oli alun perin Paloheimo-yhtiön tavarankuljetuksiin tarkoitettu hevosvetoinen "rillirata", mutta vuonna 1911 se purettiin ja rakennettiin uudelleen järeämmillä kiskoilla. Radan uusimisen yhteydessä radalle hankittiin kaksi höyryveturia, jolloin alkoi myös aikataulunmukainen henkilöliikenne.


title: Riihimäen rautatieasema

text: Henkilöliikenteen lisäksi rautatie palveli Santajärven ja Kesijärven sahoja, tiilitehdasta, sekä välitti muuta rahtia. Radalla oli liikennettä vuoteen 1952, jonka jälkeen se purettiin.


title: Riihimäen rautatieasema

text: Rata alkoi Riihimäen rautatieaseman lännenpuoleiselta sivulta ja jatkui siitä nykyisiä Paloheimonkatua Kulmalan Puistokadulle ja siitä edelleen Riihimäen lasitehtaan ohi länteen. Kapearaiteinen rata toi Riihimäen asemalle jonkin verran henkilöliikennettä, sekä rahdin siirtokuormausta.


title: Riihimäen rautatieasema

text: Riihimäen-Lopen rautatien omistaja H. G. Paloheimo omisti yhdessä Valtion Rautateiden kanssa Riihimäen asemaa vastapäätä hotellin, joka oli rakennettu vuonna 1878. Vuoden vanhana hotelli paloi, mutta uudelleen rakennettuna se palveli aseman läpi kulkevia matkustajia usealla eri nimellä vuoteen 1943 asti, jonka jälkeen siitä tuli Paloheimo-yhtiön pääkonttori.


title: Urpo Lahtinen

text: Urpo Juhani Lahtinen (22. huhtikuuta 1931 Helsinki – 15. lokakuuta 1994 Tampere) oli suomalainen liikemies ja aikakauslehtikustantaja. Urpo Lahtisen tunnetuin julkaisu oli vuonna 1959 perustettu "Hymy"-lehti. Hän nimesi lehden vaimonsa Hymy Lahtisen mukaan.


title: Urpo Lahtinen

text: Urpo Lahtinen oli lähtökohdiltaan paljasjalkainen "Stadin kundi". Perheen isä kaatui jatkosodassa ja Urpo vietti nuoruutensa äitinsä kanssa erittäin vaatimattomissa oloissa pienessä helsinkiläisessä kerrostaloyksiössä. Kesällä 1951 Lahtinen tapasi Hymy Jokisen eräissä iltamissa Karhulassa ja he avioituivat vielä saman vuoden joulukuussa.


title: Urpo Lahtinen

text: Urpo Lahtinen aloitti journalistin uransa 1952 kirjoittamalla "Eteenpäin"-lehteen Kotkassa. Vuonna 1955 Lahtinen muutti Tampereelle saatuaan toimittajan paikan "Kansan Lehdestä", johon hänet pestasi silloinen päätoimittaja, juuri maanpaosta Ruotsista palannut Arvo Poika Tuominen. Vuonna 1957 hän aloitti ilmaisen "Tamperelainen"-lehden julkaisemisen, jonka bisnesidean hän oli saanut matkallaan Hollannissa. Tamperelaisen toimitus sijaitsi aluksi Stockmannin talon pienessä ullakkokamarissa Hämeenkadun varrella. Lehteä julkaisi Lahtisen oma yhtiö nimeltä Lehtimiehet. Tamperelainen-lehteä toimitettiin kaikkiin tamperelaisiin koteihin. Lehtimiehet-yhtiön julkaisemia aikakauslehtiä olivat "Hymyn" ohella mm. "Alibi", "Nykyposti", "Suosikki", "Tekniikan Maailma" ja "Vauhdin Maailma", miestenlehdet "King", "Jallu" ja "Kalle", sekä lastenlehdet "Maailman vahvin Nalle" ja "Pellefantti".


title: Urpo Lahtinen

text: Liiketoimillaan Lahtinen keräsi suuren omaisuuden, jonka hän sijoitti taiteeseen. Vuonna 1976 hän rakennutti asunnokseen ja Lehtimiehet-yhtiön edustustilaksi ison huvilan Näsijärven rannalle Ylöjärven Siivikkalaan. Villa Urpoksi ristitty huvila oli aikansa kiistellyimpiä kohteita. Sen suunnittelivat Lahtisen asunnoksi ja Lehtimiehet Oy:n edustustiloiksi arkkitehdit Eero Saari ja Pentti Tanhua. Taloa pidettiin mauttoman yliampuvana, mutta talon isäntä ei mitään arkista rakennusta ollut halunnutkaan. Villa Urpo on monin tavoin kokeellinen. Sen ulkoseiniin käytetyt graniittilohkareet muotoiltiin paikan päällä. Lahtinen halusi huomioida myös ympäristön, siksi talossa kaytettiin suomalaisia materiaaleja:kiveä, tiiltä ja mäntyä. Tontilla ollut täysikasvuinen puusto suojattiin huolella rakentamisen ajaksi. Kolmikerroksisen talon kokonaispinta-ala on 795,5 neliömetriä.


title: Urpo Lahtinen

text: Urpo Lahtisen harrastuksiin kuului 1960- ja 1970-luvulla myös autourheilu, ja hän osallistui muun muassa Eläintarhan ajoihin ja Jyväskylän Suurajoihin sekä kilpaili Keimolan moottoriradalla. Hän omisti useita kilpa-autoja, joiden joukossa oli muiden muassa Mercedes-Benz Waxenberger. Kyseistä autoa tehtiin vain kolme kappaletta ja Lahtiselle kuulunut yksilö on niistä ainoa nykypäiviin säilynyt.


title: Urpo Lahtinen

text: Hymy ja Urpo Lahtinen muuttivat erilleen vuonna 1972, mutta virallisesti he erosivat vasta vuonna 1991. Jo vaikeasti sairas Urpo Lahtinen avioitui vain pari viikkoa avioeron tultua voimaan Maija-Liisa Tynellin kanssa.Kalastajatorpalla. Näihin aikoihin Urpo Lahtinen sai aivoinfarktin lomamatkallaan Espanjassa. Lahtisten yhteisen tuttavan mukaan Maija-Liisa sai autetuksi Urpon lopullisesti eroon alkoholista.


title: Urpo Lahtinen

text: Lahtisen viimeisiä vuosia varjosti alkoholismin myötä heikentynyt terveys. Lahtisen yhtiö Lehtimiehet myytiin Yhtyneet Kuvalehdet -yhtiölle n. 300 miljoonasta markasta 1980-luvun lopussa. Urpo Lahtisen perukirjassa omaisuuden arvo oli 108 miljoonaa markkaa. Urpo Lahtisen omaisuudesta on kiistelty eri oikeusasteissa vuosikausia Lahtisen viimeisen vaimon Maija-Liisa Lahtisen ja Urpo Lahtisen muiden perillisten välillä.


title: Urpo Lahtinen

text: Lahtisen taidekokoelman ja Villa Urpon omistaa 1991 perustettu Urpo ja Maija Lahtisen säätiö (vuodesta 2008 eteenpäin Urpo Lahtisen säätiö). Kokoelmassa on noin 500 teosta, esimerkiksi monien kotimaisten taiteilijoiden, Marc Chagallin ja Lahtiselle läheisten espanjalaisten taiteilijoiden kuten Salvador Dalín töitä. Taidemuseo avattiin 1995. Säätiön mentyä konkurssiin konkurssipesälle siirtyneen Villa Urpon lunasti taideteoksineen itselleen kesäkuussa 2008 Urpo Lahtisen poika Jeppe Lahtinen.


title: Keine Lust

text: Keine Lust (suom. ”(minua) ei huvita” tai ”ei intohimoa”) on Rammsteinin 19. singlejulkaisu. Se levytettiin El Cortijo Studiolla Málagassa vuonna 2003. Laulusta on tehty musiikkivideo. Musiikkivideolla Rammsteinin jäsenet esittävät lihavia rokkareita.


title: Angerfist

text: Danny Masseling (s. 20. kesäkuuta 1981 Almere, Hollanti), taiteilijanimeltään Angerfist, on hardcore-artisti ja DJ. Angerfist esiintyy aina jääkiekkoilijanmaski yllään.


title: Angerfist

text: Angerfist esiintyi Suomessa 14. maaliskuuta 2009 Kulttuurikeskus Gloriassa, 7. elokuuta 2015 Weekend festivaaleilla Helsingin Kalasatamassa, sekä 5.8.2016 Weekend Festivaaleilla Helsingin Kyläsaaressa.


title: Calcio Catania

text: Calcio Catania on vuonna 1946 perustettu italialainen jalkapallojoukkue Cataniasta Sisiliasta. Seura pelasi kahdeksan peräkkäistä kautta 2006–2014 Italian pääsarjassa Serie A:ssa. Catanian lempinimiä ovat mm. "Rossazzurri" (punasiniset), "Gli Elefanti" ja "Etnei".


title: Calcio Catania

text: Catanian paras sijoitus Serie A:ssa on kahdeksas sija kausina 1960–1961, 1964–1965 ja 2012–2013. Seuran olemassaolo oli vaakalaudalla vuonna 1993, kun Italian jalkapalloliitto (FIGC) sulki sen kilpailutoiminnan ulkopuolelle talousvaikeuksien vuoksi. Pitkän oikeustaistelun jälkeen Catania sai jatkaa toimintaansa "Eccellenzassa" eli 6. divisioonassa ja nousi sieltä takaisin pääsarjatasolle.


title: Elosalama (sarjakuvahahmo)

text: Elosalama () on Marvel-kustantamon luoma supersankari. Hahmo esiintyi ensimmäisen kerran amerikkalaisen "West Coast Avengers" -lehden numerossa 63 (1990). Elosalaman loivat Dann Thomas, Roy Thomas ja Paul Ryan.


title: Elosalama (sarjakuvahahmo)

text: Elosalama on yksi harvoista avoimesti homoseksuaaleista supersankareista.


title: Elosalama (sarjakuvahahmo)

text: Elosalaman ensiesiintyminen Suomessa tapahtui "MARVEL"-lehden numerossa 8 (1995).


title: Elosalama (sarjakuvahahmo)

text: Miguelin isä, Carlos Santos oli jäsenenä ääriryhmittymässä nimeltään Elosalaman Legioona ("Legion of the Living Lightning"). Ryhmä aikoi valloittaa koko Amerikan ja näin ehkäistä tulevat sodat ja vihanpidot. Ryhmä yritti valjastaa Hulkin voimat ajamaan omia tarkoitusperiään, mutta hanke epäonnistui ja Carlos sai surmansa.


title: Elosalama (sarjakuvahahmo)

text: Tuhottuaan Legioonan vuoristotukikohdan Hulk jatkoi matkaansa, mutta surun murtama Miguel päätti lähteä tutkimaan raunioita – kenties seuratakseen isänsä jalanjälkiä. Tutkiessaan tukikohdan laitteita hän kytki erään vahingossa päälle ja vastaanotti valtaisan voimamäärän itseensä. Käsittelyn loputtua hän tajusi muuttuneensa eläväksi elektroplasmaksi ja kokeiltuaan voimiaan päätti ottaa itselleen uuden nimen – Elosalama.


title: Elosalama (sarjakuvahahmo)

text: Valtaisa voimamäärä ajoi Elosalaman väliaikaisesti mielipuoleksi. Hän tuhosi kaupunkiaan silmittömästi ja otti yhteen Länsirannikon Kostajien kanssa. Henry Pymin onnistui lopulta maadoittamaan Elosalaman sähkömuodon ja Miguelin uskottiin tuhoutuneen.


title: Elosalama (sarjakuvahahmo)

text: Tosiasiassa superroisto nimeltään Tohtori Demonicus oli siepannut Elosalaman energiaimuriinsa ja kokosi hänet ihmismuotoonsa. Demonicus kaavaili Elosalaman liittyvän hänen roistojoukkoonsa, minkä Elosalama tekikin. Demonicus antoi Miguelille erikoisvalmisteisen puvun, jolla Elosalama kykeni palaamaan ihmismuotoonsa.


title: Elosalama (sarjakuvahahmo)

text: Demonicus kuitenkin piti käsillään kytkintä, joka tuhosi puvun, mikäli Elosalama joskus kääntyisi tätä vastaan. Myöhemmin Elosalama kieltäytyikin teloittamasta vangittuja Kostajia ja kääntyi entisiä tovereitaan vastaan. Demonicuksen uhatessa tuhota puvun, Elosalama tuhosi kytkimen sähköiskulla. Taistelun päätyttyä Kostajat pyysivätkin Elosalamaa mukaan joukkoonsa - pyyntö, johon Miguel ilomielin suostuikin.


title: Elosalama (sarjakuvahahmo)

text: Elosalaman palatessa kotiin hän sai järkytyksekseen todeta äitinsä Marian ja sisarensa Lisan kuolleen rikollisten jengien yhteenotossa. Samaten hänen veljensä Jose oli poissa, liittyneenä jengiin joka taisteli vietnamilaista jengiä vastaan. Elosalama onnistui kuitenkin keskeyttämään nahinat, ennen kuin täysimittainen jengisota olisi syttynyt.


title: Elosalama (sarjakuvahahmo)

text: Elosalama työskenteli Länsirannikon Kostajissa muutamia kuukausia, mutta Rautamiehen luullun kuoleman joutui arvioimaan tulevaisuudensuunnitelmiaan uudelleen. Miguel päättikin luopua aktiivipalveluksesta ja palata koulun penkille. Hän jatkoi silti Länsirannikon Kostajissa palvelua, kunnes ryhmä yhdistettiin varsinaisten Kostajien kanssa.


title: Elosalama (sarjakuvahahmo)

text: Miguelin voimakkaan uskonnollisen kasvatuksen vuoksi hän oli yksi Adam Warlockin hyvän puolen, Jumalattaren massahypnoosin alaiseksi. Myöhemmin muut sankarit onnistuivat vapauttamaan hänet ja muut hypnotisoidut. Nämä tapahtumat nähtiin Suomessakin "MARVEL"-lehden numerossa 8 (1995). .


title: Elosalama (sarjakuvahahmo)

text: Kuukausia myöhemmin Kostajat päättivät suhtautua tiukemmin yliluonnollisiin uhkiin ja niin perustettiin asteroiditukikohta, jossa Elosalama tarkkaili mahdollisia avaruudesta tulevia vaaroja yhdessä Kvasaarin kanssa.


title: Elosalama (sarjakuvahahmo)

text: Nykyään Elosalama keskittyy pääasiallisesti opintoihinsa, mutta auttaa muita sankareita mikäli häntä todella tarvitaan.


title: Elosalama (sarjakuvahahmo)

text: Toimiessaan Länsirannikon Kostajissa, Miguel tapaili aktiivisesti naisia (mm. Asuka ja Mona). Myöhemmin hän kuitenkin tuli ulos kaapista ja julisti itsensä homoseksuaaliksi. Hän lähestyi Suurten järvien Kostajia (englanniksi "Great Lakes Avengers") ryhmän akronyymin "GLA" vuoksi. Myöhemmin hän ymmärsi erehtyneensä, koska luuli akronyymin tarkoittavan "Gay/Lesbian Alliance"a. Kuultuaan Elosalaman uudesta suuntautumisesta myös Litteä Mies ("Flatman") astui ulos kaapista.


title: Elosalama (sarjakuvahahmo)

text: Ei ole tiedossa, vaikuttiko Elosalaman yhteisasuminen Kvasaarin kanssa hänen seksuaalisuutensa tunnustamisen. Kvasaari ei koskaan ole osoittanut homoseksuaalisia tuntemuksia.


title: Elosalama (sarjakuvahahmo)

text: Todellisessa muodossaan Miguel on tavallinen ihminen, joka pitää kuntoaan yllä säännöllisen harjoittelun avulla. Elosalamana hän taas on tunteva elektroninen voima ilman massaa. Tässä muodossaan hän kykenee lentämään ja saavuttamaan miltei valonnopeuden.


title: Elosalama (sarjakuvahahmo)

text: Elosalama pärjää vaivatta avaruuden tyhjiössä ja on haavoittumaton tavallisia fysikaalisia ja energiaiskuja vastaan. Elosalama kykenee ampumaan ja manipuloimaan sähköenergiaa (iskujen teho voi nousta jopa 15 000 000 volttiin – tosin hänellä on ollut menneisyydessä ongelmia virtamääränsä hallitsemisessa).


title: Elosalama (sarjakuvahahmo)

text: Näin hän voi tiettyyn pisteeseen asti hallita sähköisiä laitteita. Tämän lisäksi Elosalama voi luoda ympärilleen voimakkaita suojaavia voimakenttiä.


title: Elosalama (sarjakuvahahmo)

text: Elosalaman ainoa heikkous on se, että ilman pukuaan hän ei voi säilyttää kiinteää fyysistä muotoaan.


title: Tuulastus

text: Tuulastus (eli tuohestus eli pistokalastus) on kalastuslaji, jota harrastetaan yleisesti pimeinä syysöinä. Tuulastaminen tapahtuu soutuveneellä, jossa tuulastaja seisoo tai on polvillaan veneen nokassa ja koettaa iskeä tehokkaalla lampulla valaistulla alueella näkyviä kaloja pitkävartisella atraimella.


title: Tuulastus

text: Tuulastuksessa tuulastaja sauvoo venettä atraimen varren avulla matalassa rantavedessä ja koettaa löytää näkökenttään iskettäviä kaloja. Venettä voi kuljettaa myös avustaja soutamalla tai melomalla. Tyypillisimpiä tuulastuksen saaliskaloja ovat Suomessa hauki, lahna, särkikalat ja ahven.


title: Tuulastus

text: Lahnaa on syytä iskeä hieman viistossa paremman iskupinta-alan saavuttamiseksi. Ahventa taas kannattaa iskeä kalan suuntaisesti, sillä se nokkeluuttaan kääntyy välittömästi oikealle tai vasemmalle.


title: Tuulastus

text: Paras tuulastuskeli on tyyni, pimeä syysilta ja -yö. Pilvinen sää on eduksi etenkin kuun loistaessa, sillä se vähentää heijastuksia veden pinnalla.


title: Tuulastus

text: Tuulastus on lähtöisin ikiaikojen takaa, jolloin esi-isämme keksivät keihään. Alkujaan tuulastus saattoi merkitä kutukalojen pyydystämistä rantamatalikossa. Nykyisin tuulastuksella ymmärretään nimenomaan pistokalastusta veneen ja apuvalaistuksen avuin. Yksikärkinen keihäs muuttui kehitysvaiheiden kautta monipiikkiseksi atraimeksi.


title: Tuulastus

text: Kalat havaitaan kirkkaan tuulastusvalon avulla, joka on kiinnitetty veneen nokkaan. Perinteisesti tuulastusvalona käytettiin veneen nokassa olevaa koussikasta (kopra), jossa paloi tervaksia. Seuraava kehitysaskel oli petroolilamppu (voimavalolyhty). Nykyään käytetään usein sähkövaloa, joka voi olla tuulastajan kädessä tai kiinnitetty päähän kuten suunnistusvalot.


title: Tuulastus

text: Vuonna 1902 tuulastus kiellettiin lailla, koska tehokkaana kalastuskeinona se heikensi kalakantoja liikaa. Lisäksi innokkain tuulastusaika osui juuri haukien ja lahnojen aktiivisimpaan kutuaikaan.


title: Tuulastus

text: Vuodesta 1951 tuulastus on jälleen ollut sallittua. Tuulastus on edelleen kiellettyä huhtikuun puolivälistä juhannukseen. Tuulastus on kielletty myös lohi- ja siikapitoisissa virtapaikoissa ja joissa.


title: Tuulastus

text: Suomen ennätyskalarekisterin mukaan tuulastamalla on saatu Suomen 2000-luvun suurin karppi, jonka tuulasti Karim Messaoud 24. huhtikuuta 2004. Karpin massa oli 21,44 kg, pituus 105 cm ja pyyntipaikka Lohjan Hormajärvi. Havainto oli A-luokan havainto.


title: Pömiö

text: Pömiö on kylä Simon kunnassa entisen Lapin läänin eteläosassa. Se sijaitsee linnuntietä noin 16 kilometrin päässä Simon keskustaajamasta pohjoiseen Viantienjoen varrella. Harvaanasuttu kylä on levittäytynyt laajalle alueelle jokivarteen Viantien kylän pohjoispuolelle. Kylä kuuluu Maksniemen koulupiiriin. Pömiön koulu on lakkautettu vuonna 1993, ja entiset koulun tilat ovat nykyisin metsästysseuran käytössä.


title: Pömiö

text: Kylän pohjoispuolella sijaitsi Puolustusvoimien tutka-asema. Asema lakkautettiin vuoden 2007 aikana.


title: Psysex

text:
Psysex on israelilainen psytrance-duo jonka jäsenet ovat Udi Shternberg ja Yoni Oshrat.
He aloittivat yhteistyön vuonna 1998 Children of the Doc -nimen alla. Vuonna 1999 he ottivat käyttöön nykyisen nimensä.
Heidän ensimmäinen albuminsa oli "Expressions of Rage". Sen jälkeen yhtye on julkaissut kaksi albumia. "Hardcore Blastoff" ilmestyi vuonna 2001 ja "Come in Peace" vuonna 2003.


title: Psysex

text: Psysexin tyyli yhdistää "venkoilevaa" psytrancea breakbeateihin, jotka tuovat vaihtelua rakenteisiin.


title: Viantien seisake

text: Viantien seisake () oli rautatieliikennepaikka Suomen rataverkolla rataosalla . Pysäkki sijaitsi Viantienjoen varrella sijaitsevassa Simon kunnan Viantien kylässä joen itärannalla Kemin ja Simon rautatieasemien välillä. Liikennepaikka avattiin liikenteelle laiturivaihteena yhtä aikaa Tornion radan kanssa, ja lakkautettiin lättähattuliikenteen päättyessä, lopullisesti kuitenkin vuonna 1988.


title: Viantien seisake

text: Viantien liikennepaikkarakennus oli rautatiehallituksen arkkitehdin Bruno Granholmin suunnittelema platformskjul-tyyppinen rakennus, jossa oli kaksi poikkipäätyä, odotushuone ja pieni makasiiniosa. Rakennus tuhoutui Lapin sodassa.


title: Viantien seisake

text: Viantien pysäkkialueen rakennuksista ovat edelleen olemassa ratavartijan asunto piharakennuksineen.


title: Izumo-taisha

text: Izumo-taisha (, ”Izumon suuri pyhäkkö”, myös "Izumo no ōyashiro") on avioliiton jumala Ōkuninushi-no-Mikotolle pyhitetty šintolainen pyhäkkö Japanissa. Se sijaitsee Taishan kylässä, Shimanen prefektuurin eteläosassa, Japanin pääsaarella Honshūlla. Izumo-taisha on vanhin ja Ise-jingūn jälkeen tärkein šintolainen pyhäkkö Japanissa. Sen nimi tulee vanhasta Izumon provinssista.


title: Izumo-taisha

text: Legendan mukaan Izumon alue kasvoi Ōkuninushin, joka lopulta luovutti sen auringonjumala Amaterasulle, hallinnassa. Tästä hyvästä Amaterasu antoi Ōkuninushille Izumon pyhäkön kiitokseksi. Toisen legendan mukaan Ōkuninushin isä Susanoo asettui asumaan Izumoon sen jälkeen kun Amaterasu oli karkottanut hänet taivaista. Susanoo nai paikallisen tytön, ja heidän häänsä vietettiin Izumo-taishassa.


title: Izumo-taisha

text: Perinteisesti pyhäkkö on kuitenkin ollut japanilaisten keskuudessa suosittu avioitumispaikka, ja ihmiset matkustavat sinne rukoilemaan onnea parisuhteelleen sekä etsimään sellaista. Šintolaisuudessa rukoilijoilla on tapana kutsua jumalia taputtamalla käsiään yhteen kahdesti, mutta Ōkuninushin pyhätössä taputuksia tehdään neljä. Näistä kaksi on tarkoitettu rukoilijalle itselleen ja kaksi tämän kumppanille tai toivotulle sellaiselle.


title: Izumo-taisha

text: Izumo taishan nykyinen vuonna 1744 rakennettu päähalli on 24 metriä korkea. Vanhan japanilaisen kirjan "Kojikin" mukaan Izumon pyhäkkö oli ennen vuotta 1200 Japanin suurin rakennus, sen katon kohotessa 50 metrin korkeuteen. Tätä aikaisemmin sen uskotaan olleen jopa 97 metrin korkuinen. Tulipaloista johtuen pyhäkköä on kuitenkin jouduttu uusimaan useampaan otteeseen, eikä se enää ole yltänyt vanhoihin mittoihinsa. Pyhäkköalueen muut rakennukset on rakennettu pääasiassa vuonna 1668. Izumo taisha edustaa Japanin vanhinta pyhäkköjen arkkitehtuurityyliä nimeltään "taisha-zukuri".


title: Izumo-taisha

text: Nykyisin Japanin kansallisaarteeksi nimetyn pyhäkön kattoa tukee yhdeksän pilaria, joista keskimmäinen on nimeltään "shin-no-mihashira". Pilarit muodostavat keskenään neljä symmetristä neliötä. Pyhäkön kolmetoista metriä korkea ja yhdeksän metriä leveä torii eli portti on Japanin suurin. Pyhäkön rukoushallin ulko-oven yläpuolella roikkuu "shimenawa", eli šinto-pyhäköille tyypillinen punotuista oljista valmistettu seremoniaköysi. Izumon köysi on kooltaan kahdeksan metriä pitkä ja painoa sillä on 1500 kilogrammaa.


title: Izumo-taisha

text: Uskonnollisia rituaaleja pyhäkössä järjestetään vuosittain 72, joista festivaaleja 15. Näistä ehkä tunnetuin on marraskuinen kami-arizuki (”jumalten kuukausi”), jolloin kaikkien Japanin kahdeksan miljoonan šintojumalan uskotaan kokoontuvan Izumo taishalle. Muualla Japanissa tätä kuukautta kutsutaankin nimellä kannazuki (”kuukausi ilman jumalia”). Izumo taishan johdossa on sen koko historian ajan ollut Senken suku, joka sanoo olevansa keisariperheen jälkeen Japanin vanhin suku.


title: GIGN

text: GIGN () on Ranskan sisäministeriön alaisen santarmien Gendarmerie Nationale alaisuudessa toimiva erikoisjoukko tai eliittijoukko, jonka toimiin kuuluvat muiden muassa panttivankitilanteiden ja vankilakapinoiden ratkaiseminen. Yksikkö perustettiin vuonna 1973 ja siihen kuuluu 400 jäsentä.


title: GIGN

text: GIGN on osallistunut yli tuhanteen erikoisoperaatioon. GIGN on pidättänyt monia rikollisia, vapauttanut panttivankeja ja kaapattuja lentokoneita.


title: GIGN

text: GIGN:n päämaja sijaitsee Satoryssa Versaillesissa. Ryhmä on koulutettu operaatioihin kaikenlaisissa ympäristöissä viidakolta aavikko-olosuhteisiin ja jopa talviolosuhteisiin.


title: GIGN

text: Münchenin verilöylyn jälkeen, kun palestiinalaisterroristit olivat surmanneet 11 israelilaista urheilijaa vuonna 1972 kesäolympialaisissa ja Clairvauxin vankilakapinan jälkeen vuonna 1973 Ranska perusti omat erikoisjoukot, jotka olisivat valmiina vastaavanlaisiin tilanteisiin. GIGN aloitti toimintansa vuonna 1974 15 miehellä. Vuonna 1984 siinä toimi 48 miestä ja vuonna 2018 vahvuudessa on jo 400 miestä jaettuna neljään ryhmään.


title: GIGN

text: Vaativimpia toiminta-alueita ovat muun muassa terrorismin torjunta ilmailun ja merenkulun sektorilla, panttivankitilanteet, erityisympäristöjen turvallisuus (ydinvoimalat, vankilat). Erikoisjoukot ovat mukana myös poliisin erikoisoperaatioissa. Joukkoihin kuuluvien ominaisuudet ovat vaativia, yksilöllistä ja kollektiivista osaamista. Joka osa-alueella korostuu vahva henkilökohtainen osaaminen eri osa-alueilla kuten aseenkäsittely, laskuvarjohypyt, sukeltaminen, soluttautuminen.


title: GIGN

text: GIGN:n rakenne koostuu kuudesta osa-alueesta:Perustamisestaan lähtien GIGN on osallistunut noin tuhanteen operaatioon, vapauttanut yli 500 panttivankia, pidättänyt yli tuhat rikollista ja tappanut useita terroristeja. Kaksi GIGN:n miestä on kuollut operaatioissa.


title: Hopen

text: Hopen on yksi Huippuvuorten saarista. Se sijaitsee Barentsinmerellä noin 185 kilometriä Spitsbergenistä itään. Saarella on pituutta 33 kilometriä ja leveyttä enimmillään 2 kilometriä.


title: Hopen

text: Hopenilla on norjalaisten käyttämä sääasema, jonka saksalaiset perustivat vuonna 1943 Operaatio Zitronellan ollessa käynnissä toisen maailmansodan aikana. Luftwaffe perustaman sääaseman miehet unohtuivat Hopenille saksalaisten vetäydyttyä ja pääsivät antautumaan vasta syyskuussa 1945.


title: Hopen

text: Sääaseman henkilökunnan jäsenet ovat Hopenin ainoat vakituiset asukkaat. Todennäköisimmän teorian mukaan saaren löysi englantilainen Thomas Marmaduke vuonna 1613.


title: Hopen

text: Hopenin pinta-ala on 47 km². Saaren korkein kohta, Iversenfjellet, kohoaa 370 metrin korkeuteen merenpinnan yläpuolelle.


title: Třebíč

text: Třebíč () on kaupunki Tšekissä, Määrissä. Kaupungissa on 38 362 asukasta (2009) ja se sijaitsee Jihlavan varrella. Kaupungin juutalainen kortteli ja Pyhän Prokopiuksen basilika kuuluvat UNESCOn maailmanperintöluetteloon.


title: Třebíč

text: Třebíč mainitaan ensimmäisen kerran vuonna 1101, kun määriläiset prinssit Oldřich Brněnský ja Litold Znojemský antoivat luvan benediktiiluostarin rakentamiselle. 1200-luvun lopussa kaupunkiin rakennettiin katolinen kirkko, joka pyhitettiin ensin Neitsyt Marialle ja myöhemmin pyhälle Prokopiokselle. Tämä basilika selviytyi myös luostarin kaatumisesta ja sitä pidetäänkin nykyään yhtenä tuon ajan merkittävimmistä rakennuksista.


title: Třebíč

text: Luostarin ympärillä kehittynyt Třebíč sai kaupunginoikeudet vuonna 1277. Vuonna 1355 Pyhän saksalais-roomalaisen keisarikunnan keisari Kaarle IV ja Böömin kuningas Juhana Luxemburgilainen myönsivät luvan rakentaa kaupunginmuurit, jonka jäännökset ovat edelleen nähtävissä.


title: Třebíč

text: Matias Corvinus melkein tuhosi Třebíčin hussilaissodissa vuonna 1468. Myöhemmin kaupunki on joutunut muutamaan otteseen tulipalon kouriin. Tämän takia Třebíčistä ei löydy juurikaan rakennuksia gotiikan tai renessanssin ajalta.


title: Eternal Decision

text: Eternal Decision on yhdysvaltalainen kristillistä metallimusiikkia soittava yhtye. Vuonna 1996 perustettu yhtye on julkaissut kolme levyä. Vuonna 1997 yhtye julkaisi kriitikoiden arvostustakin saaneen esikoisalbuminsa Yhdysvalloissa ja 16 muussa maassa. Kaksi kappaletta yhtyeen toiselta albumilta, vuoden 1999 "Ghost in the Machinelta", saavutti sijan Pure Rock Reportin listan kärkiviisikossa. Yhtye on ilmoittanut työstävänsä uutta albumia nimeltä "Revived", jonka nauhoitukset ovat viivästyneet, sillä laivastossa palveleva kitaristi Tommy Torres ilmoitti kesäkuussa 2009 joutuvansa yhdeksäksi kuukaudeksi komennukselle muun muassa Kuwaitiin ja Afganistaniin.


title: Eternal Decision

text: Eternal Decision sekoittaa Panteran tyylisiä kitarariffejä James Hetfieldin tai Phil Anselmon tyyliseen lauluun. Yhtye sekoitetaankin usein Metallicaan laulun samanlaisuuden takia. Encyclopedia Metallica -sivuston mukaan monet latasivat Eternal Decisionin kappaleita P2P-ohjelmilla kuten Ares Galaxyllä tai LimeWirellä uskoen niiden olevan singlejä tai demoja Metallican vuoden 2008 albumilta "Death Magnetic". Toisessa tapauksessa esikoisalbumin kappaletta ”Hunger” ladattiin huomattavissa määrin Napsterilla, koska monet luulivat sen olevan ennen julkaisematon Metallica-kappale tai Megadethin ja Metallican yhteistyössä tekemä kappale. Guitar World -lehden syyskuun 2008 numerossa Eternal Desicion mainittiin yhtenä viidestä ”potentiaalisesta seuraavasta Metallicasta”. Yhtyeen musiikkia kuvailtiin myönteisesti ja sanoituksia ”saarnaaviksi”, jota yhtye piti kohteliaisuutena, koska ”nykyisin monet kristilliset yhtyeet piilottavat sanomansa saadakseen jalansijaa valtavirran markkinoilla”. Vertailuista huolimatta Allmusic kuvailee Eternal Desicionin musiikkia omaperäiseksi.


title: Hyvinkään rautatieasema

text: Hyvinkään rautatieasema (, ) on rautatieasema Helsinki–Riihimäki-radan varrella Hyvinkäällä. Asema on yksi vuonna 1862 valmistuneen Helsinki–Hämeenlinna-radan alkuperäisistä asemista, sijaiten melko tarkkaan radan puolivälissä. Se rakennettiin arkkitehti Carl Albert Edelfeltin laatimien Riihimäen aseman piirustusten mukaan. Asemalla sijaitsi myös postitoimisto, kunnes sen eteläpuolelle valmistui erillinen postitalo vuonna 1907. Asemalla pysähtyvät pääradan lähijunat R, D ja T. Helsinkiin liikennöidään raiteelta 1 ja Riihimäelle raiteelta 4. Ohittavat kaukojunat käyttävät raiteita 2 ja 3, joilla ei ole laituria. Raide 5 ei ole käytössä. Hyvinkäältä on yhteys Helsinkiin, Karjaalle ja Riihimäen kautta Tampereelle sekä Lahteen ja Kouvolaan. VR Hyvinkään konepaja sijaitsee pari kilometriä asemalta pohjoiseen. Aseman tuntumassa sijaitsee myös Suomen Rautatiemuseo entisellä Hanko–Hyvinkää-radan Hyvinkään aseman alueella, minkä lisäksi rautatieasema toimii Hyvinkään kaupunkiliikenteen keskeisenä risteyspaikkana ja kaikkien paikallisbussilinjojen lähtöpaikkana.


title: Hyvinkään rautatieasema

text: Alkuperäisistä pääradan asemista Järvenpään ja Hyvinkään asemat ovat ainoat, jotka ovat yhä alkuperäisessä käytössään. Hyvinkään rautatieasemat ovat myös yksi Museoviraston vuonna 2009 määrittelemistä valtakunnallisesti merkittävistä rakennetuista kulttuuriympäristöistä.


title: Hyvinkään rautatieasema

text: Lähellä rautatieasemaa sijaitsi vuonna 1911 avatun yksityisen Hyvinkää-Karkkila-radan Hyvinkään-asema, joka purettiin radan lakkauttamisen jälkeen 1960-luvun lopulla.


title: Hyvinkään rautatieasema

text: Hyvinkään asema on Helsinki–Riihimäki-rataosan korkeimmalla sijaitseva rautatieliikennepaikka (111 metriä merenpinnan yläpuolella).


title: Hyvinkään rautatieasema

text: Kun Helsingin–Hämeenlinnan radan rakennustyöt alkoivat tulevan Hyvinkään seudulla vuonna 1857, radan varsi oli asumatonta Nurmijärven pitäjään kuuluneen Hyvinkäänkylän takamaata. Alueella kulkivat ainoastaan maantie Helsingistä Hausjärven kautta Hämeenlinnaan ja siitä haarautunut Vaiveron kylätie. Ensimmäiset radan rakentajien asumukset ja sairaala sijoitettiinkin Vaiveron kylän taloihin, muutaman kilometrin päähän nykyiseltä asemalta luoteeseen. Rakennustöiden edetessä nykyisen aseman seudulle pystytettiin rakentajien asumuksia ja vankisiirtola, koska työssä oli mukana myös vankeja. Vuoteen 1861 saakka toiminnassa ollut vankisiirtola sijaitsi nykyisen asema-alueen pysäköintialueen pohjoispuolella.


title: Hyvinkään rautatieasema

text: Rautatietä suunniteltaessa 1850-luvulla sijoitettiin ensimmäiset rautatieasemat 20 kilometrin välein veden ja polttoaineen täydennystarpeen vuoksi. Tikkurilan ja Järvenpään jälkeen kolmas väliasema oli alkujaan tarkoitus sijoittaa Palojoelle eli Palopuroon, mutta vuonna 1859 aseman paikaksi päätettiin rautatien ja maantien risteys Hyvinkäänkylässä. Paikalla sijaitsi radanrakentajien muodostama yhdyskunta ja siellä tehtiin suuria maansiirtotöitä ratalinjan puhkaisemiseksi Salpausselän läpi. Osaltaan aseman sijaintiin lienee vaikuttanut Erkylän kartanon omistaja Johan Reinhold Munck, joka pyrki laajentamaan metsätaloustuotteidensa markkinointia. Silloinen Nurmijärven ja Hausjärven sekä Uudenmaan ja Hämeen läänien raja kulki aivan Hyvinkään rautatieaseman koillispuolitse.


title: Hyvinkään rautatieasema

text: Hyvinkään asemanseutu hiljeni nopeasti rautatieaseman valmistuttua vuonna 1862. Rakentajien muutettua pois jäivät monet alueelle rakennetut talot tyhjilleen, ja niitä siirrettiin mm. Tikkurilaan, Ryttylään ja Hämeenlinnaan. Kuitenkin Hyvinkäänkylässä sijainnut kestikievari siirrettiin aseman lähistölle, jotta junalla saapuvien oli helpompi saada kyyti asemalta eteenpäin. Pienessä asemakylässä rautatieasema oli ainoa julkinen rakennus, jossa järjestettiin myös juhlatilaisuudet ja jumalanpalvelukset. Kylään saatiin kauppa vuonna 1866, mutta rukoushuone sinne rakennettiin vasta vuonna 1896.


title: Hyvinkään rautatieasema

text: Hiljaiselo ei kuitenkaan jatkunut pitkään, sillä vuonna 1871 paikkakunnalle saapuivat Hangon radan rakentajat. Yksityisen radan rakentajat olivat huomattavasti kansainvälisempää joukkoa kuin valtion rautatien rakentajat olivat olleet. Koska Hangon rata oli yksityinen, se sai oman asemansa kuusipaikkaisine veturitalleineen. Näin Hyvinkäälle syntyi kaksi erillistä rautatieasemaa omine päälliköineen ja muine henkilökuntineen. Vuonna 1874 pääradan aseman tuntumaan perustettiin valtionrautateiden taimisto, koska metsäisille seuduille rakennettujen asemien ympärille tehtiin puistikoita. Taimiston sijoittamiseen hiekkaiselle Salpausselälle on epäilty Hyvinkäälle muuttaneen rautateiden johtajan Georg Strömbergin näkemyksiä. Hangon rata siirtyi valtiolle kuitenkin jo vuonna 1875.


title: Hyvinkään rautatieasema

text: 1800- ja 1900-lukujen vaihteessa Hyvinkään asemakylän elämä vilkastui toisaalta teollistumisen, toisaalta siirtolaisuuden ansiosta. Suomesta Amerikkaan matkanneet siirtolaiset kulkivat junalla Hankoon, josta lähti ympärivuotinen laivayhteys Britanniaan. Pohjanmaalta tulleet matkaajat yöpyivät Seinäjoella ja Hyvinkäällä, joihin oli rakennettu erityiset siirtolaismajatalot. Osa siirtolaisista joutui odottamaan Hyvinkäällä, koska Hangon majapaikat olivat siirtolaisuuden huippuvuosina niin täynnä, ettei tilaa uusille lähtijöille aina ollut. Hyvinkäällä toimi laivayhtiöiden asiamiehiä, jotka kaupittelivat matkaajille laivalippuja.


title: Hyvinkään rautatieasema

text: Ensimmäinen teollisuuslaitos Hyvinkään rautatieaseman seudulle saatiin vuonna 1895, kun aseman kaakkoispuolelle, silloin vielä Hausjärven alueelle perustettiin villatehdas. Sen myötä asemakylä alkoi laajentua myös idän suuntaan lääninrajan molemmin puolin. Nurmijärven kunnan koillisosasta ja Hausjärven kunnan lounaisosasta muodostettiin vuonna 1918 uusi Hyvinkään kunta, jolloin lääninraja siirtyi pohjoisemmaksi. Samalla asemakylästä muodostettiin taajaväkinen yhdyskunta. Asemakylästä oli kuitenkin muodostunut niin merkittävä asutus- ja teollisuuskeskus, että se erotettiin maalaiskunnasta omaksi kauppalakseen vuonna 1926. Hyvinkää muuttui kaupungiksi yhtenä ensimmäisistä ns. uusista kaupungeista vuoden 1960 alussa ja Hyvinkään maalaiskunta liitettiin kaupunkiin vuoden 1969 alussa.


title: Hyvinkään rautatieasema

text: Hyvinkään merkitys risteysasemana korostui entisestään 1900-luvun alkuvuosina. Vuonna 1905 valmistui kapearaiteinen teollisuusrata Hangon radan ratapihalta Hyyppärän kivilouhoksille. Tämä rata oli käytössä 1950-luvulle saakka. Vuonna 1908 valmistui sekä henkilö- että tavaraliikennettä palveleva kapearaiteinen rautatie Kytäjälle; tätä rataa jatkettiin Karkkilaan saakka vuonna 1911. Karkkilan radan asemarakennus rakennettiin Hangon radan pohjoispuolelle nykyisen Siltakadun ja pääradan väliin. Ensimmäiset ehdotukset Valtionrautateiden konepajan siirtämiseksi Helsingistä Hyvinkäälle tehtiin vuonna 1919, mutta konepajan sijoituskiistojen ja 1930-luvun pulakauden vuoksi hanke lykkääntyi. Konepajan rakennustyöt Hyvinkäällä alkoivat sota-aikana vuonna 1941, pistoraide ratapihan pohjoispäästä alueelle valmistui vuonna 1943 ja veturikonepaja aloitti toimintansa vuonna 1949. VR:n keskustaimisto siirrettiin Hyvinkäältä Tuusulan Nuppulinnaan vuonna 1962 ja sen alueelle rakennettiin myöhemmin mm. Hyvinkään kaupunginkirjasto, kaupungin virastotalo ja kauppatori.


title: Hyvinkään rautatieasema

text: Maantieyhteyksien parantuessa Hyvinkään asema rautateiden solmukohtana alkoi vähentyä sotien jälkeen. Henkilöliikenne Karkkilan radalla lopetettiin vuonna 1961 ja koko rata poistettiin käytöstä ja purettiin tavaraliikenteen päätyttyä vuonna 1967. Myös Karkkilan radan asemarakennus purettiin. Henkilöliikenne Hangon radalla Hyvinkään ja Karjaan välillä puolestaan lopetettiin vuonna 1983, minkä jälkeen kyseisellä rataosalla on liikennöinyt vain tavarajunia. Rautatiemuseo siirrettiin Helsingin rautatieaseman ahtaiksi käyneistä tiloista entisen Hangon radan asemarakennukseen ja veturitalliin vuonna 1974. Hyvinkään rautatieasema siirrettiin kauko-ohjaukseen vuonna 1993 ja alikulkukäytävä asemarakennukselta välilaiturille valmistui vuonna 1995. Hyvinkään asemarakennus siirtyi VR-Yhtymälle vuonna 1995 ja asema-alueen muita rakennuksia Ratahallintokeskukselta Senaatti-kiinteistöille vuonna 2007.


title: Hyvinkään rautatieasema

text: Vuonna 1957, jolloin tuli kuluneeksi sata vuotta Hyvinkään ratatyömaan perustamisesta, rautatieaseman pohjoispuolella sijaitsevassa puistikossa paljastettiin Wäinö Aaltosen veistämä rautateiden rakentajien muistomerkki.


title: Hyvinkään rautatieasema

text: Pari kilometriä Hyvinkään rautatieaseman pohjoispuolella Paavolan kaupunginosan kohdalla sattui 28. tammikuuta 1981 junaonnettomuus, jossa Poriin matkalla ollut pikajuna törmäsi raskaassa soralastissa olleeseen kuorma-autoon tilapäisellä tasoylikäytävällä. Onnettomuudessa sai surmansa viisi ja loukkaantui 15 henkilöä.


title: Hyvinkään rautatieasema

text: Asemalta lähtevät Hyvinkään paikallisliikenteen bussilinjat:


title: Hyvinkään rautatieasema

text: Arkkitehti Carl Albert Edelfelt laati Hyvinkään asemarakennuksesta piirustukset, jotka vahvistettiin 15. maaliskuuta 1860. Näitä piirustuksia ei kuitenkaan koskaan käytetty, vaan asema rakennettiin Edelfeltin Riihimäkeä varten laatimien suunnitelmien pohjalta vuosina 1860-1862. Aseman vuoraus tapahtui vuonna 1863. Alkuperäistä asemarakennusta on myöhemmin laajennettu ja alkujaan sveitsiläisvaikutteista asemaa muutettiin enemmän uusrenessanssityyppiseksi asemaksi. Myöhemmin aseman laiturikatos purettiin, ikkunoiden jako ja vuorilaudat vaihdettiin ja aseman katolla ollut kello poistettiin. Myös aseman sisäosat on remontoitu.


title: Dildo (saari)

text: Dildo on suurin kolmesta saaresta, jotka sijaitsevat Trinity Bayn pohjukassa, Dildon kaupungin edustalla Newfoundlandissa Kanadassa. Arkeologit ovat löytäneet alueelta merkkejä asutuksesta jo noin vuodelta 150.


title: Metapsykologia

text: Metapsykologia (saks. "Metapsychologie") on Sigmund Freudin luoma käsite, jolla hän tarkoitti psykologian yleis- tai kokonaisteoriaa. Psykoanalyysissa metapsykologinen kuvaus tarkoittaa, että psyykkisille ilmiöille esitetään samanaikaisesti topologinen, dynaaminen ja ekonominen kuvaus. Topologisessa kuvauksessa selitetään, mihin ilmiö sijoittuu psykoanalyysin jaottelussa id–ego–superego, dynaamisessa kuvauksessa selitetään, kuinka vietit osallistuvat ilmiön syntyyn, ja ekonomisessa kuvauksessa, kuinka psyykkinen energia on jakautunut psyykkisessä ”kojeistossa”.


title: Metapsykologia

text: Sana "metapsykologia" on jäänyt yksinomaan psykoanalyytikkojen käyttöön.


title: Metapsykologia

text: Freudin jälkeen tutkijat ovat kehittäneet metapsykologian käsitettä ja lisänneet siihen organistisen (elimellisen), geneettisen (syntyhistoriallisen), psykososiaalisen ja adaptiivisen näkökulman.


title: Lovozeron piiri

text: Lovozeron piiri eli Luujärven piiri () on kunnallispiiri Murmanskin alueella Kuolan niemimaalla. Piiri on perustettu vuonna 1920 ja käsittää miltei koko Kuolan niemimaan pohjoisosan Ostrovnoin kaupunkia lukuun ottamatta. Asukkaita on vain 11 820 (2010), joista osa on saamelaisia. Alueen hallintokeskuksena Lovozeron () kylä. Alueen ainoa taajama ja suurin asutuskeskus on Revda (Ревда).


title: Lovozeron piiri

text: Lovozeron eli Luujärven piirin alueella sijaitsevat Lujaurtunturit eli Luujärventunturit.Vuonna 2010 yhteensä 3 406 asukasta, joista keskuskylä Lovozerossa 2 871 ja muualla 535 asukasta.


title: Kerttu

text: Kerttu on suomalainen naisen nimi.


title: Kerttu

text:
Kerttu on Gertrud-nimen muunnos. Kerttu on vanhin Suomessa tunnettu kristillisperäinen naisen nimi, Kerttu mainitaan jo 1200-luvulta Piispa Henrikin surmanneen Lallin vaimona.
Kerttu-nimi tuli valistusseuran kalenteriin vuonna 1882 ja oli siellä vuoteen 1883.
Almanakasta Kerttu on löytynyt vuodesta 1890 lähtien. Nimestä on käytössä myös muunnos "Kerttuli". Sekä Kertun että Kerttulin nimipäivä on 17. maaliskuuta.


title: Kerttu

text: Vuoden 2016 maaliskuuhun mennessä nimi Kerttu on Väestörekisterikeskuksen mukaan annettu 32 714 ja Kerttuli alle 963 naiselle.


title: Hostel

text: Hostel on Eli Rothin ohjaama kauhuelokuva, jonka ensi-ilta oli 6. tammikuuta 2006. Suomen ensi-ilta oli Night Visions -elokuvafestivaaleilla 31. maaliskuuta 2006.


title: Hostel

text: Elokuvan vastaava tuottaja on Quentin Tarantino. Elokuvaa on myös kutsuttu gornography-elokuvaksi sen kidutusainesten ja varsinaisten säikytetehosteiden puutteen takia.


title: Hostel

text: Elokuvan on mainostettu olevan ”tositapahtumien inspiroima”; Eli Roth on sanonut lukeneensa köyhyyden piinaamista thaimaalaisista, jotka ovat myyneet perheenjäseniään järjestäytyneelle rikollisuudelle, joka on myynyt kyseiset ihmiset eteenpäin amerikkalaisille ja eurooppalaisille liikemiehille. Nämä liikemiehet ovat puolestaan maksaneet ihmisistä 10 000 dollaria saadakseen tappaa heidät päähän ampumalla.


title: Hostel

text: Kolme nuorta reppumatkaajaa, amerikkalaiset Paxton ja Josh sekä islantilainen Óli, tapaavat Amsterdamissa venäläisen Alexein, joka kertoo heille Slovakian pääkaupungin Bratislavan lähellä sijaitsevasta kylpylästä, joka on täynnä kauniita naisia. Tarinan innoittamana kolmikko suuntaa hostelliin, joka osoittautuu ensikokemusten perusteella tarinansa veroiseksi. Myöhemmin hostellin asiakkaita alkaa kuitenkin kadota ja kylästä paljastuu kidutuskammioiden täyttämä rakennus, jonka asiakkaita ovat sadistisia fantasioitaan toteuttavat rikkaat länsimaalaiset.


title: Hostel

text: Vaikka elokuvan tapahtumat sijoittuvat Bratislavan lähellä sijaitsevaan kuvitteelliseen kylään, yhtäkään kohtausta ei ole kuvattu Slovakiassa. Todellisuudessa kuvauspaikkana toimivat Prahassa sijaitseva Barrandov Studios ja tšekkiläinen pikkukaupunki Český Krumlov.


title: Hostel

text: Näyttelijä Jan Vlasák ei todellisuudessa osaa englantia. Hän opetteli vuorosanansa foneettisesti. Näyttelijä Eyþór Guðjónsson puhuu elokuvassa oikeasti islantia muutamassa kohtauksessa: Koputtaessaan hotellin oveen Amsterdamissa, hän huutaa ”Djöfulsins!”, joka tarkoittaa islanniksi sanatarkasti ”paholainen”, mutta vastaa suomen huudahdusta ”helvetti!” Elokuvassa kuultava sana ”snípur” tarkoittaa häpykieltä. Puhelinvastaajan viesti ”Hæ, þetta er Óli. Legðu inn skilaboð og ég hringi í þig” puolestaan tarkoittaa suomeksi ”Hei, tässä Óli. Jätä viesti niin soitan sinulle”.


title: Hostel

text: Elokuvan jatko-osa, "", sai ensi-iltansa Yhdysvalloissa 8. kesäkuuta 2007. "" julkaistiin 27. joulukuuta 2011.


title: Assyrialaiset (kansa)

text: Assyrialaiset (syyriaksi ja arameaksi: ܐܬܘܖ̈ܝܐ (Āṯūrāyē)) ovat aramean- ja syyriankielinen kristitty vähemmistökansa Kaksoisvirranmaan pohjoisosasta. Heidän alkuperäisseutunsa on Eufrat- ja Tigris-jokien välinen alangon pohjoisosa eli Assyria. Heidän naapureinaan asuvat muun muassa kurdit lähiseudun ylängöillä ja vuoristoissa. Assyrialaiskristittyjen asuinalue jakautuu neljän islamilaisen maan, Irakin, Syyrian, Turkin ja Iranin kesken. Assyrialaiset kuuluvat Idän assyrialaiseen kirkkoon tai Antiokian syyrialais-ortodoksiseen kirkkoon, Kaldean katolilaiseen kirkkoon, Kaldean syyrialaiseen kirkkoon. Maailmassa on nykyään yhteensä 3,3 miljoonaa assyrialaista.


title: Assyrialaiset (kansa)

text: Nimensä mukaisesti nykyisten assyrialaisten asuma-alue on suunnilleen sama kuin muinaisen Assyrian valtakunnan. Sen muinaisten asukkaiden kanssa heillä ei kuitenkaan ole suoranaisesti juuri muuta tekemistä kuin että he asuvat samalla alueella. Assyriassa aikoinaan puhutun akkadin kielen tavoin myös syyria ja aramea ovat seemiläisiä kieliä, mutta eivät ole suoranaisesti kehittyneet akkadista. Aramean kieli kuitenkin levisi alueelle Syyriasta jo vuosisatoja ennen ajanlaskumme alkua ja oli Lähi-idän laajimmalle levinnyt kieli, kunnes arabia 600-luvulta lähtien vähitellen syrjäytti sen. Assyrialaiskristittyjen keskuudessa aramean ja syyrian kielet ovat kuitenkin säilyneet nykyaikaan saakka.


title: Assyrialaiset (kansa)

text: Assyrialaiskristittyjen esivanhemmat kääntyivät kristinuskoon ensimmäisten joukossa. Myöhempinä aikoina he ovat vuosisatojen ajan kärsineet arabien, turkkilaisten, kurdien ja muiden kansojen heihin kohdistamasta sorrosta.


title: Assyrialaiset (kansa)

text: Ensimmäisen maailmansodan aikana assyrialaiskristittyjä vainosivat turkkilaiset, arabit, persialaiset ja kurdit. Suurin osa kansanmurhista tapahtui vuosina 1914-1925, kun Osmaanien valtakunta päätti puhdistaa nykyisen Turkin alueen kristityistä. Tiedetään useita massamurhia, jotka tapahtuivat vuosina 1914–1920 Osmanien valtakunnan alueella, joissa kokonaisia heimoja surmattiin vastasyntyneistä vanhuksiin. Tätä massamurhaa kutsutaan assyrialaisten kansanmurhaksi. Ranskalta, Britannialta ja Venäjältä ei tullut apua, ja sekä ortodoksit, katolilaiset että anglikaanit osallistuivat assyrialaiskristittyjen pakkokäännytykseen. Läntiset kirkot loivat arameankielistä kirjallisuutta käännytystyön tarpeisiin, ja lyhytikäisten turvatakuiden vakuudeksi erinäisiä assyrialaisseurakuntia painostettiin liittoutumaan joko ortodoksien, katolilaisten tai eri protestanttisten kirkkojen kanssa. Länsimaihin paenneisiin assyrialaispakolaisiin kohdistettiin painostusta, aramealaisen kotikielen käyttöä vastustettiin, ja pappeja ei päästetty pakolaisseurakuntiin, koska vaikutusvaltaisissa uskonnollisissa piireissä todettiin, että assyrialaiskristitty täytyi kastaa uudelleen, jos tämä ei käynyt puoleen vuoteen ehtoollisella. Heidän olemassaoloaan vähäteltiin, heitä väitettiin tarpeen vaatiessa sekä arabikristityiksi, kurdikristityiksi, armenialaisiksi, syyrialaisiksi, pakanakristityiksi, harhaoppisiksi, uskonpettureiksi että synkretisteiksi. Joissain maissa nämä pehmeät painostuskeinot ovat yhä käytössä.


title: Assyrialaiset (kansa)

text:
Monet assyrialaiset joutuivat sodan jälkeen Irakin hašemiittisen monarkian alaisuuteen. Assyrialaiset olivat tukeneet Britanniaa ensimmäisen maailmansodan aikana, ja kostoksi siitä hašemiittien valtaistuin karkotti miljoonia assyrialaisia. Noin 1 600 000 miljoonaa assyrialaista asuu diasporassa. Irakissa asuu vielä 800 000 assyrialaista.
Kaldealainen yhteisö oli vähemmistönä Palestiinassa, jota nyt johti Britannia. He eivät vastustaneet brittien hallintoa. Mutta Irakissa kaldealaisiset liittyivät enemmistöön, ja he ovat Irakin suurin ei-islamilainen yhteisö. Myöhemmin monet kaldealaiset saivat aseman Baath-puolueessa. Heistä tunnetuin oli Saddam Husseinin entinen ulkoministeri Tariq Aziz. Kaldealaiskristityt jäivät Irakiin. Heidän nykyinen patriarkkansa Emmanuel III Delly asuu edelleen Bagdadissa.


title: Assyrialaiset (kansa)

text: Assyrialaisten 104. patriarkka Mar Eshai Shimun XXIII päätti perustaa assyrialaisille kotimaan nykyisen Irakin alueella. Hän joutui kuitenkin pakenemaan Kyprokselle vuonna 1933. Irakista karkotettiin tuhansia assyrialaisia. Mar Eshai Shimun XXIII muutti myöhemmin Yhdysvaltoihin, jonne hän perusti assyrialaisten kirkon päämajan Chicagoon ja myöhemmin San Franciscoon. Idän assyrialaisen kirkon päämaja sijaitsee nykyään Chicagossa. Irakiin jäi noin miljoona assyrialaista. Nykyään heitä on 800 000. Suurin osa heistä karkotettiin Saddam Husseinin aikana.


title: Assyrialaiset (kansa)

text: Monet assyrialaiset asuvat diasporassa. Assyrialaisten kotimaa on nykyisen Irakin (800 000), Syyrian (500 000), Iranin (10 000) ja Turkin (5 000) alueella. Irakissa assyrialaiset asuvat maan pohjoisosassa, Iranissa maan luoteisosassa, Syyriassa maan koillisosassa, Turkissa maan itäosassa.


title: Assyrialaiset (kansa)

text:
Idän assyrialaisen kirkon pääpatriarkka asuu maanpaossa. Assyrialaiset asuvat diasporassa Pohjois-Amerikassa, Euroopassa ja Australiassa. Ulkomailla asuu noin 282 000 assyrialaista. Suurin assyrialaisten diaspora asuu Saksassa, jossa heitä on 90 000. Seuraavaksi suurimmat ryhmät asuvat Yhdysvalloissa ja Ruotsissa, joissa assyrialaisia asuu 83 000 ja 80 000.
Suurin Lähi-idän maa, jossa asuu assyrialaisia, on Jordania, 77 000.


title: Assyrialaiset (kansa)

text: Assyrialaisten vainot 1914–1920 Osmanien valtakunnassa ja Libanonin sisällissota sekä Iranin vallankumous että Irakin baathistinen diktatuuri pakottivat assyrialaiset jättämään kotimaansa. Suurin osa heistä asuu pakolaisina.


title: Assyrialaiset (kansa)

text:
Viime vuosina etenkin Irakissa vallitseva sekasorto on johtanut etniseen puhdistukseen, kun islamistiset ääriliikkeet ovat hyökänneet kristittyjä assyrialaisia kohtaan. Sen johdosta vaihtelevien arvioiden mukaan ehkä jopa puolet Irakin kristityistä on paennut maasta, suurin osa naapurimaihin Syyriaan ja Jordaniaan. Nykyään monet assyrialaiset asuvat länsimaissa, esimerkiksi Yhdysvalloissa, Saksassa ja Ruotsissa. Noin 120 000 assyrialaista asuu Ruotsissa.
Heidän keskuspaikkansa on Södertälje.
Suomessa assyrialaisia on runsaat 200, joista suurin osa asuu Oulussa.


title: Assyrialaiset (kansa)

text: Idän assyrialaisen kirkon hallinto ja suurin osa kirkon papeista, piispoista, arkkipiispoista ja metropoliittoista asuu maanpaossa.


title: Assyrialaiset (kansa)

text: Vuonna 1965 perinnöllinen kysymys patriarkan valitsemiseen aiheutti Idän assyrialaisessa kirkossa jälleen jakaantumisen. Bagdadin metropoliitta Mar Thoma Darmo julistautui Idän assyrialaisen kirkon patriarkaksi.


title: Assyrialaiset (kansa)

text: Idän assyrialaisen kirkon silloinen patriarkka Mar Eshai Shimun XXIII:n sanoi eroavansa vuonna 1973. Häntä kuitenkin pyydettiin jäämään virkaan. Bagdadin Mar Thoma Darmo kuoli vuonna 1968.


title: Assyrialaiset (kansa)

text: Mar Eshai Shimun XXIII:n meni naimisiin elokuussa 1973, mikä on Idän assyrialaisen kirkossa patriarkalta kielletty, jolloin kirkon synodi syrjäytti hänet. Hän palasi kuitenkin virkaan, mutta hänet murhattiin 6. marraskuuta 1975 kotonaan San Joséssa, Kaliforniassa. Idän assyrialaisen kirkon piispat kokoontuivat seuraavana vuonna Lontoossa konklaaviin valitsemaan uutta katolikos patriarkkaa. 41-vuotiaasta pappi Rev Khananyanista tuli Idän assyrialaisen kirkon patriarkka. Hän otti nimekseen Mar Dinkha IV ja on Assyrian ensimmäisen patriarkan 120. seuraaja. Kirkonperinteen mukaan Assyrian ensimmäinen patriarkka oli Tuomas. Mar Dinkha IV on Idän assyrialaisen kirkon virallinen patriarkka, mutta myös kilpaileva patriarkka on valittu. Mar Thoma Darmon seuraajaksi valittiin Mar Addai. Hänen pieni kannattajavähemmistönsä perusti toisen seurakunnan Bagdadiin. Sen nimi on Idän muinaiskirkko. Sen kannatus on vähäinen.


title: Assyrialaiset (kansa)

text: Vuonna 1994 Mar Dinkha IV tapasi historiallisessa kokouksessa paavi Johannes Paavali II:n Vatikaanissa. Paavi ja Mar Dinkha allekirjoittivat Assyrialaisen ja Roomalaiskatolilaisen kirkon välisen yhteistyösopimuksen.


title: Assyrialaiset (kansa)

text: Vuonna 1996 hän solmi Kaldean kirkon Bagdadin patriarkan Rafael I Bidawidin kanssa yhteistyösopimuksen. Vuonna 1997 hän aloitti neuvottelut Antiokian syyrialais-ortodoksisen kirkon kanssa molemminpuolisen anateeman lopettamisesta.


title: Assyrialaiset (kansa)

text: Mar Dinkha IV asuu maanpaossa Chicagossa. Idän assyrialaisen kirkon päämaja sekä neljä pääkirkkoseurakuntaa sijaitsevat Chicagossa Yhdysvalloissa.


title: Assyrialaiset (kansa)

text: Syyskuussa 2006 Mar Dinkha IV vieraili Pohjois-Irakissa, jossa hän tapasi Irakin Kurdistanin kuvernöörin. Hän esitti kuvernöörille, että sinne voitaisiin rakentaa kristillinen kirkko. 15. heinäkuuta 2007 Mar Dinkha oli ollut 50 vuotta pappina.